Хизмат қилишга хоҳиш билдирганлар. Филиппинда | Тадқиқ сони\n«Қўриқчи минораси» (тадқиқ сони) | Октябрь 2013\nБУНДАН тахминан ўн йил олдин, 30 ёшларда бўлган эр-хотин Грегорио ва Марилу, Филиппиннинг Манила шаҳрида кашшоф бўлиб хизмат қилиб юришган. Ишлари кўп вақт талаб қилса-да, улар кашшофликни уддалашга ҳаракат қилишарди. Кейинчалик Марилуга ўзи ишлаган банкда бошқарувчилик лавозимини таклиф қилишди. Марилу шундай деб бўлишди: «Даромадли ишимиз билан бекаму кўст яшай олардик». Эр-хотиннинг ишлари юришиб кетгани учун улар орзуларини амалга оширмоқчи бўлишди. Улар Маниладан тахминан 19 км шарқда жойлашган сокин ҳудудда уй қурмоқчи бўлишди. Битта корхона билан шартнома тузиб, улар бу қурилиш лойиҳаси учун ўн йил давомида ойма-ой пул ўтказишга келишиб олишди.\n«МЕН ЯҲОВАДАН НАРСА ЎҒИРЛАГАНДАЙ БЎЛДИМ»\nМарилу шундай деб бўлишди: «Менинг янги ишим жуда кўп вақтимни ва кучимни оларди. Оқибатда маънавий ишларга иштиёқим сусайиб қолди. Мен Яҳовадан нарса ўғирлагандай бўлдим». Сабабини у шундай дея тушунтирди: «Яҳовага хизмат қилиш учун аввалгидай кўп вақт ажратолмасдим». Оғир аҳволга тушиб қолишганини пайқаб, Грегорио ва Марилу ҳаётларида нима биринчи ўринда эканлиги ҳақида гаплашиб олишга қарор қилишди. Грегорио шундай дейди: «Бирон нарсани ўзгартириш кераклигини тушунардик, лекин нима қилишни аниқ билмасдик. Ҳали фарзандимиз йўқ экан, қандай қилиб Яҳованинг хизматида янада ғайрат ила иштирок этишимиз мумкинлигини муҳокама қилдик. Биз Яҳовага ибодат қилиб, йўл-йўриқ сўрадик».\nУлар ваъзгўйларга катта эҳтиёж бўлган жойда хизмат қилиш ҳақида бир нечта нутқ эшитишди. Грегорио шундай дейди: «Яҳова бу нутқлар орқали ибодатларимизга жавоб берганини ҳис қилдик». Улар тўғри қарор чиқаришга жасорат топиш учун ибодатда Худодан кучли имон сўрашди. Улар учун қурилаётган уйнинг лойиҳасини бекор қилиш жуда қийин бўлган эди. Ахир улар уч йиллик ҳақини тўлаб қўйишган эди-ку. Энди улар нима қилишар экан? Марилу шундай деб бўлишди: «Агар шартномани бекор қилсак, шунча тўлаган пулимиздан айрилиб қоламиз. Аммо биз бунга, Яҳованинг ёки ўзимизнинг хоҳишимизни биринчи ўринга қўйиш ўртасидаги танловдек қарадик». Ҳаворий Павлуснинг «ҳамма нарсани йўқотгани» ҳақидаги сўзларини ёдда тутиб, улар қурилиш лойиҳасини бекор қилиб, ишларидан бўшаб кетишди ва мол-мулкини сотиб, Маниладан тахминан 480 км жанубда жойлашган, Палаван оролидаги олис қишлоққа кўчиб ўтишди (Филип. 3:8).\nКўчиб ўтишдан олдин Грегорио ва Марилу оддий ҳаёт кечиришга тайёр бўлиш учун ўзларини синаб кўришди. Бироқ, манзилга етиб бормагунча, у ерда ҳаёт қанчалик содда бўлишини улар хаёлига ҳам келтиришмаган. «Биз донг қотиб қолдик»,— дейди Марилу. — «У ерда ҳеч қандай қулайлик ва ҳатто электр токи ҳам йўқ эди. Овқатни плитада эмас, балки ўтин ёриб, ўчоқда пиширишга мажбур бўлдик. Мен сайр қилишга, кўчада овқатланишга ва қолаверса, барча шаҳар қулайликларига кўникиб қолган эканман». Шундай бўлса-да, бу жуфтлик нима учун кўчиб ўтишганини ва бу учун қанча ўзгаришлар қилишганини бир-бирига эслатиб туришарди. Марилу шундай дейди: «Ҳозир мен гўзал табиат ва тунги осмонда чарақлаб турган юлдузларни томоша қилишдан завқланаман. Энг муҳими эса, биз ваъз қилган одамларнинг бахтиёр чеҳраларини кўриш, менга қувонч бахш этади. Бу ерда хизмат қилиб, биз қаноат қилишнинг “сирларини ўргандик”» (Филип. 4:12).\n«Одамларнинг маънан ўсаётганини кўриш шу қадар қувонч келтирар эканки, бунга ҳеч нарса тенг кела олмайди. Бизнинг ҳаётимиз ҳар қачонгидан кўра мазмунлироқ бўлганини ҳис қиляпмиз» (Грегорио ва Марилу).\nГрегорио шундай деб бўлишди: «Биз кўчиб келганимизда, бу ерда атиги тўртта Яҳованинг Шоҳиди бор эди. Улар менинг ҳар ҳафта нутқлар билан чиқишни бошлаганимдан ҳамда гитарамни чалиб, Яҳовани тараннум этадиган қўшиқларни куйлаганимдан жуда хурсанд эдилар». Бир йил ичида бу жуфтликнинг кўзи ўнгида кичик бир гуруҳ, 24 кишидан иборат жамоатга айланди. Грегорио шундай дейди: «Жамоатимизнинг бизга кўрсатган севгиси, юрагимизга илиқлик бахш этди». Ўша олис ҳудудда олти йилдан зиёд вақт хизмат қилишганини эслаб, бу эру хотин шундай фикр билдирди: «Одамларнинг маънан ўсаётганини кўриш шу қадар қувонч келтирар эканки, бунга ҳеч нарса тенг кела олмайди. Бизнинг ҳаётимиз ҳар қачонгидан кўра мазмунлироқ бўлганини ҳис қиляпмиз».\n«МЕН “ТАТИБ КЎРИБ”, ЯҲОВА ЯХШИ ЭКАНИНИ БИЛДИМ!»\nФилиппинда, ваъзгўйларга катта эҳтиёж бўлган ҳудудларга кўчиб ўтган 3 000 га яқин биродару опа-сингиллар бор. Улардан 500 таси турмушга чиқмаган опа-сингиллар. Мисол учун Каренни олайлик.\nКареннинг ёши 20 ларда, у Кагаян вилоятининг Баггао шаҳрида ўсиб-улғайган. У ҳали ўсмир бўлатуриб, хизматини кенгайтириш ҳақида тез-тез ўйларди. Карен қуйидагича сўзлаб берди: «Вақт оз қолганини ва ҳар турли одамлар Шоҳлик ҳақидаги хабарни эшитиши кераклигини билиб, мен ваъзгўйларга катта эҳтиёж бўлган жойларда хизмат қилишни хоҳлардим». Оила аъзоларидан айримлари уни узоқларга бориб ваъз қилишдан кўра, олий маълумотли бўлишга ундаган бўлса ҳам, Карен Яҳовага ибодат қилиб, йўл-йўриқ сўради. У олис ерларда хизмат қилганлар билан суҳбатлашди. Ёши 18 га тўлганда, у уйидан қарийб 64 км нарида жойлашган ҳудудга кўчиб ўтди.\nКарен қатнаган кичик жамоатнинг ҳудуди, Филиппин денгизи соҳилидаги тоғли жойда эди. Карен шуларни эслайди: «Баггаодан янги жамоат йиғилишларига қатнаш учун биз уч кун йўл юрардик. Биз тоғлардан ошиб ўтиб, 30 мартадан кўп дарёларни кечиб ўтардик». У шундай деб давом этади: «Муқаддас Китобни тадқиқ қилаётганлардан баъзиларининг уйига етиб бориш учун мен олти соат йўл юрардим ва ўша ерда тунаб, эртасига яна олти соат йўл босиб уйга кетардим». Бунга шунча куч сарфлаш арзийдими? Карен кулимсираб, шундай дейди: «Баъзида оёқларим зирқираб оғрийди, аммо мен камида 18 киши билан Муқаддас Китоб тадқиқини ўтказишга муваффақ бўлдим. Мен “татиб кўриб”, Яҳова яхши эканини билдим!» (Заб. 33:9).\n«МЕН ЯҲОВАГА ТАЯНИШНИ ЎРГАНДИМ»\nАмерика Қўшма Штатларида яшовчи, ёши 40 ларда бўлган, турмушга чиқмаган Сукхини, Филиппинга кўчиб ўтишга нима ундади? 2011- йили туман анжуманига борганда, у бир эру хотиннинг интервьюсини эшитди. Улар ваъзгўйлик ишида ёрдам бериш учун Мексикага кўчиб борамиз деб, кўп нарсаларини сотишгани ҳақида айтиб беришганди. «Ўша интервью мени илгари хаёлимга келмаган мақсадлар ҳақида ўйлашга чорлади»,— деб айтади Сукхи. Асли ҳиндистонлик бўлган Сукхи, Филиппинда яшовчи Панжоб халқига ёрдам бериш кераклигини билиб, ўша ерга боришга қарор қилди. У бирор қийинчиликка дуч келдими?\n«Нимани сотиб юбориш, нимани эса олиб қолишни ҳал қилиш бунчалик қийин бўлишини ҳеч ўйламаган эканман»,— деб бўлишди Сукхи. «Мен 13 йил давомида ўз хонадонимда қулай шароитда яшаганимдан кейин, ота-онамникига кўчиб ўтдим ва ноқулай шароитда яшашга кўникдим. Бу осон эмасди, лекин мен фурсатдан фойдаланиб, оддий ҳаёт кечиришни ўргандим». Филиппинга кўчиб ўтгандан кейин у қанақа қийинчиликларга дуч келди? «Ҳашаротлардан қўрқишим ва уйимни қўмсашим, мен учун энг оғир синов бўлди. Мен Яҳовага ҳар қачонгидан кўра кўпроқ таянишни ўргандим!» Шунча уриниш арзирмиди? Сукхи юзида табассум ила шундай дейди: «Яҳова бизга: “Мени синаб кўринглар [...] Сизларга марҳаматимни сероб қилиб ёғдираман”,— деяпти. Мен ижарага олган уйнинг эгаси: “Қачон қайтиб келасиз? Сизга кўп саволим бор”,— деганида, мазкур сўзлар ҳақ эканига амин бўлдим. Маънан оч инсонларга ёрдам бера олиш менга катта қувонч ва мамнуният бахш этяпти!» (Мал. 3:10). Сукхи шундай деб давом этади: «Кўчиб ўтишга қарор қилиш чиндан ҳам қийин. Мен бундай қилганимдан кейин, Яҳова менга қанчалик ғамхўрлик қилаётганини кўриб, қойил қолдим».\n«МЕН ҚЎРҚУВНИ ЕНГИБ ЎТДИМ»\nЁши 30 ларда бўлган, Сима исмли уйланган биродаримиз, катта маош тўланадиган иш топиш ниятида Филиппиндан Осиёнинг жануби-ғарбидаги мамлакатга кўчиб кетган эди. Аммо Сима туман нозири ва Етакчи Кенгаш аъзосининг нутқларини тинглагач, Яҳовани биринчи ўринга қўйишни мақсад қилди. «Лекин шундай яхши ишимни ташлаб кетиш ҳақида ўйласам, юрагим оғрирди»,— дейди Сима. Шунга қарамасдан у ишдан бўшаб, Филиппинга қайтди. Бугунги кунда Сима ва унинг хотини Хайди, мамлакатнинг жанубида жойлашган Давао-дель-Сурда хизмат қилишмоқда. Бу ердаги ҳудуд катта бўлгани учун ваъзгўйларга эҳтиёж бор. «Орқага қараб ҳеч ҳам афсусланмайман»,— дейди Сима.— «Ишимни йўқотиш қўрқувини енгиб, Яҳовани биринчи ўринга қўйишга муваффақ бўлганимдан хурсандман. Яҳовага яхшисини беришдан мамнуният ҳис этишга ҳеч нарса етмайди!»\nСима ва Хайди\n«БУ БИЗГА МАМНУНИЯТ БАХШ ЭТАДИ!»\nЭр-хотин Рамило ва Жульет тахминан 30 ёшларда бўлиб, кашшофлик хизматида иштирок этишмоқда. Уйларидан қарийб 30 км узоқликда бўлган жамоатга ёрдам кераклигини эшитиб, улар имондошларини қўллаб-қувватлашга қарор қилишди. Шундай қилиб, ёмғир ёки иссиқ бўлишига қарамасдан, улар ҳар ҳафта йиғилишларга бориш ва ваъзгўйлик қилиш учун мотоциклга миниб, узоқ йўл босиб ўтишарди. Гарчи ўнқир-чўнқир йўллардан юриш ҳамда осма кўприкдан ўтиш осон бўлмаса-да, улар хизматларини кенгайтира олганларидан бахтиёр эдилар. Рамило шундай деб бўлишди: «Мен ва хотиним 11 та Муқаддас Китоб тадқиқини олиб борамиз! Албатта эҳтиёж бор бўлган жойда хизмат қилиш, қурбонликлар талаб қилади, аммо бу бизга мамнуният бахш этади!» (1 Кор. 15:58).\nЖульет ва Рамило\nСиз, чет элда ёки ўз мамлакатингизда ваъзгўйларга эҳтиёж бор жойда хизмат қилишни хоҳлайсизми? Унда туман нозирига бу истагингиз ҳақида айтинг ҳамда «Илоҳий хизматимиз»нинг 2011- йил август ойидаги «“Македонияга” бориб ёрдам бера оласизми?» номли мақолани ўқиб чиқинг.\nУЛАР ЎЗЛАРИНИ ҚАНДАЙ ТАЪМИНЛАШГАН\n18 дан 50 ёшгача бўлган қарийб 70 та биродару опа-сингилларимиз, бошқа мамлакатдан кўчиб келиб, Филиппинда хизмат қилишмоқда. 40 ёшлар атрофида бўлган германиялик эр-хотин Роберт ва Мирям, бир йил чет элда хизмат қилиш учун кўчиб келишгани ҳақида айтиб беришди. Мана 14 йил ўтибдики, улар ҳалигача Филиппинда хизмат қилишмоқда! Улар ўзларини қандай таъминлашади? Роберт шундай деб тушунтирди: «Бу ерда иш топиш қийин бўлгани учун, биз ҳар йили Германияга қайтамиз-да, уч ой ишлаймиз. Топган пулимиз оддий ҳаёт кечиришимизга ҳамда қолган ойлар давомида Филиппинда хизмат қилишимизга ёрдам беради». Албаттаки, чет элда яшашнинг ўзига яраша қийинчиликлари бор, лекин Мирям шундай деб бўлишмоқда: «Мен юрагимда хотиржамликни ва Яҳова бизни етаклаб бораётганини ҳис қиламан». Роберт хотинининг сўзларига қўшилиб, шундай деди: «Бу ердаги хизмат, имонимизни янада мустаҳкам қилди».\n«ҚЎРИҚЧИ МИНОРАСИ» (ТАДҚИҚ СОНИ) Октябрь 2013


ЎзА - Тошкент Жанубий вокзалидан поездлар қатнай бошлади\nТошкент Жанубий вокзалидан поездлар қатнай бошлади\n04.04.2018 20:28 Чоп этиш версияси\nЖорий йил 4 апрель куни Тошкент Жанубий вокзалидан илк йўловчи поездлар қатнови бошланди. Шу куни барча шаҳарлараро маҳаллий йўловчи поездлари, жумладан, Тошкент – Бухоро поезди илк қатновни қайта реконструкция қилинган вокзалдан амалга оширди.\nШу муносабат билан журналистлар учун ташкил этилган медиа-турда мамлакатимиз ривожи, халқимиз фаровонлиги йўлида кенг кўламли ислоҳотлар амалга оширилаётгани, асосий мақсад аҳоли манфаатлари учун хизмат қилиш экани таъкидланди.\nМамлакатимиз иқтисодиётининг асосий қон томири – темир йўл транспорти ҳисобланади. Бу соҳа энг илғор тажрибалар уйғунлигида жадал ривожланмоқда. Бугун мамлакатимиз темир йўл соҳаси минтақада ўз нуфузига эга. Хусусан, трансминтақавий транспорт коридори сифатида муносиб ўрин эгаллаган. Тубдан реконструкция қилиниб, фойдаланишга топширилган Тошкент Жанубий вокзали фикримиз далилидир.\nБунёдкорлик жараёнида 500 нафар қурувчи ва 30 дан зиёд техника ишлади. Пойтахтимизда барпо этилган ушбу энг кўркам ва замонавий вокзалнинг умумий майдони 9,2 гектар бўлиб, 650 метрлик 3 та перронга эга. Вокзал ҳудудида диаметри 14 метрлик иккита замонавий фаввора иссиқ кунларда ҳаво мўътадиллигини таъминлашга хизмат қилади.\nЭътиборли жиҳати шундаки, йўловчиларнинг йўл ҳужжати, паспорти, юки фақатгина бир марта – вокзал ҳудудига кириш жойида назоратдан ўтказилади. Бу йўловчиларга қўшимча қулайлик, албатта. Ҳудудда бепул аравачалардан фойдаланиш мумкин. Ногиронлар учун махсус аравачалар ташкил қилинган. Бинода кутиш, VIP заллари, она ва бола хонаси, тиббиёт пункти, меҳмонхона, дам олиш хоналари, буфет, кўчма савдо нуқталари, газета ва журналлар, WiFi интернет, планшет хизмати, электрон кутубхона, ширинликлар ва миллий совғалар сотиш шохобчаси, мобиль қурилмалар учун қувватлантириш манбаи, электрон маълумотлар маркази ва таблоси, сайёҳлар зали ва замонавий лифт мавжуд.\nҚайд этиш керакки, вокзалда сайёҳлар учун махсус зал барпо этилган. Бу йўловчилар ва юртимизга келган хорижлик сайёҳларда катта қизиқиш уйғотиши табиий. Йўловчилар хавфсизлигини таъминлаш мақсадида ҳудудда 170 кузатув камераси ишламоқда. Ёнғин хавфсизлиги учун махсус чиқиш йўлаклари ташкил этилган.\nКутиш зали кўргазма ва телевизон ахборот воситалари билан жиҳозланган. Бу ерда ҳаво ҳарорати мўътадиллигини таъминловчи махсус ускуналар мунтазам ишлаб турибди. Йўловчиларнинг вақтини тежаш мақсадида вокзал ҳудудида 12 чиптахона хизмати йўлга қўйилган. Чипталарни электрон буюртириш имкони мавжуд.\nВокзал кунига 11 минг йўловчига хизмат кўрсатади.\n– Оиламиз билан Тошкентга саёҳат қилиш учун келган эдик. Бир йил ичида пойтахтимизда катта ўзгаришлар рўй берибди, – дейди бухоролик Флюра Орзиева. – Бугун тарихий кун иштирокчиси бўлиб турибмиз. Янги вокзалдан илк йўловчи сифатида Бухорога кетаяпмиз. Ҳаммасидан хурсандмиз. Вокзал ходимлари хушмуомала, барча шароитлар муҳайё экан. Насиб қилса, энди тез-тез поездда Тошкентга келиб турамиз.\nТошкент Жанубий вокзалида йўловчилар учун энг замонавий ва қулай шароит яратилган.\nУлуғбек Асроров, Оқил Ғуломов (сурат) ЎзА


1443 йил 7 зулҳижжа | 2022 йил 06 июль, чоршанба\n12:00 / 12.04.2019 2370 pdf Ўқиш режими + -\nСафларни аввалгисидан бошлаб тўлдириб бориш – суннат. Баъзи фуқаҳолар вожиб деганлар. Биринчи саф тўлмай туриб, кейинги сафга турилмайди. Иккинчи саф тўлмасидан учинчиси бошланмайди. Гоҳида иккинчи сафни масжидни бурчагидан бошлаганларни кўриб қоламиз, бу дуруст эмас. Аслида, иккинчи сафни тўлдириш имомнинг тўғрисидан бошланади ва икки томонни бир хил тўлдириб борилади. Расулуллоҳ саллаллоҳу алайҳи васаллам биринчи сафда намоз ўқишнинг фазилати ҳақида шундай деганлар:\nАбу Ҳурайра разияллоҳу анҳудан ривоят қилинади:\n“Расулуллоҳ саллаллоҳу алайҳи васаллам: “Агар одамлар азон ва биринчи сафда қандай савоб борлигини билиб, кейин унга қуръа ташлашдан бошқа илож топилмаса, шубҳасиз, қуръа ташлаган бўлардилар. Агар намозга эртароқ боришда нима борлигини билганларида, унга мусобақа қилган бўлардилар. Агар хуфтон ва бомдодда нима борлигини билганларида, у иккисига эмаклаб бўлса ҳам келардилар” – дедилар”.\nИмом Бухорий ва Имом Муслим ривоят қилишган.\nЯъни, қуръа билан бўлса ҳам, биринчи қатордан жой олардингиз, дейилмоқда. Ўзини аввалги сафлардан орқага тортаётган кишиларни кўриб, Пайғамбаримиз саллаллоҳу алайҳи васалламнинг қуйидаги ҳадислари ёдимизга тушади: “...Бир қавм доим ўзини орқага тортаверади, Аллоҳ ҳам уларни орқага суриб қўяди”, – дедилар (Имом Абу Довуд ва Имом Байҳақий ривоят қилишгани). Шунинг учун ким масжидга биринчи келса, аввалги қатордаги бўш жойларни тўлдириб бориши керак бўлади. Ўзини орқага тортиб, охирги сафга ўтириб олиш – суннатга хилоф.\nАбдуллоҳ ибн Умар разияллоҳу анҳумодан ривоят қилинади: “Расулуллоҳ саллаллоҳу алайҳи васаллам: “Сафларни текисланглар, елкаларни баробар қилинглар, орадаги очиқ жойларни тўлдиринглар, биродарингиз қўлларига мулойим бўлинглар, шайтонга бўш жой қолдирманглар. Ким сафни уласа, Аллоҳ уни (ўз раҳмати билан) уласин. Ким сафни узса, Аллоҳ уни (раҳматидан) узиб қўйсин” – дедилар”.\nИмом Абу Довуд ривоят қилган.\nОдамларга озор бериб, уларнинг елкаларидан ҳатлаб ўтиб, олдинга интилиш мумкин эмас.\nАбдуллоҳ ибн Буср разияллоҳу анҳудан ривоят қилинади:\n“Жума куни Расулуллоҳ саллаллоҳу алайҳи васаллам хутба қилаётганларида бир киши одамларнинг елкасидан хатлаб олдинга ўта бошлади. Шунда Расулуллоҳ саллаллоҳу алайҳи васаллам: “Ўтир, сен одамларга озор бердинг” – дедилар”.\nСафда турганлар сафни тўғри тутиш билан бирга, ораларида очиқ жой қолдирмасликлари керак. Агар сафда бир киши сиғадиган миқдорда очиқ жой бўлса, уни орқадаги киши тўлдириши керак бўлади. Олдинги сафда очиқ жой бўла туриб, намоз ўқиш макруҳдир. Намозга киришгандан кейин олдинги сафда очиқлик пайдо бўлса, уни тўлдириш мақсадида олдинга юриш ҳар бир рукн (қиём, рукуъ)да икки қадамдан ошмаслиги шарт. Агар ошса, намоз бузилади.\nХалқаро анжуманда муфтий Усмонхон Алимов маъруза қилди\n08:50 / 12.04.2019 936\n13:30 / 12.04.2019 2987\nҚасам ичиш ҳақида\nСавол Бир биродаримиз анча йиллар олдин бир қиз билан яхши кўришиб, .Мен сенга уйланаман. Уйланмасам, эмган сутим ҳаром бўлсин,, деб қасам ичган экан.Тақдир давоми...\n2700 16:06 / 09.06.2020\n«Шунинг учун йиғлайман»\nИбн Зозондан ривоят қилинади .Бир куни Ибн Ҳасан менга .Эй Абу Салама, мен бир гуноҳ қилганман. Шунинг учун қирқ йилдан бери йиғлайман,, деди. Мен .Қандай гуноҳ, эй давоми...\n2106 08:00 / 24.02.2020\nВабода сабр қилиш ажри\nАбу Ҳурайра розияллоҳу анҳудан ривоят қилинади.Набий соллаллоҳу алайҳи васаллам .Қорин хасталиги ила ўлган шаҳиддир, вабода ўлган шаҳиддир,, дедилар,.Маълумки, давоми...\n7043 11:00 / 26.03.2020\nУмарул Форуқ розияллоҳу анҳу халифалиги даврида таниқли саҳобалардан Абу Дардо розияллоҳу анҳуни Шомдаги бир амалга тайинламоқчи бўлди. У аввалига қайсарлик давоми...\n1157 18:11 / 19.01.2020\n341 21:00 / 25 июнь\n338 19:30 / 25 июнь\n84767 11:58 / 10.10.2018\n102209 11:56 / 10.10.2018\n14440 16:57 / 17.05.2019\n14254 14:35 / 11.08.2021


Қозоғистонда полициячилар йўлда қолиб кетган ўзбекистонликларни қутқарди\n4 Декабрь 11:03\nKÓKSHETAÝ. Kazinform - Ақмола полициячилари «Нур-Султан – Петропавл» автотрассасида бузилиб, тўхтаб қолган автобус ҳайдовчиларини беш кун давомида иссиқ овқат берди, деб хабар беради Kazinform мухбири Ақмола вилоят полиция департаменти матбуот хизматига ҳавола қилиб.\nИдора вакилларининг айтишича, патруль полицияси батальонининг 2-взвод экипажи, полиция старшинаси Игорь Макаров ва полиция катта сержанти Думан Алменбаев тунги сменада «Нур-Султан – Петропавл» трассаси чеккасида тўхтаб турган «Vanhoo» йўловчилар автобусини кўриб қолади. Аниқланишича, автобуснинг двигатели ишдан чиққан.\n«Автобусда 15 нафар Ўзбекистон Республикаси фуқароси бор эди. 26 ноябрь куни «Екатеринбург-Тараз» йўналиши бўйича юриб келаётган транспорт воситасининг двигатели йўлнинг 243-чи километрида ишдан чиқиб тўхташга мажбур бўлган. Полициячилар йўловчиларни йўлдан ўтиб бораётган бошқа транспорт воситаларига ўтқазиб юборишди. Ўзлари эса бузилган автобус тузатилгунга қадар беш кун давомида ҳайдовчиларга ёрдам кўрсатди», - дея маълумот берди идора вакиллари.\nПолиция ходимларининг айтишича, қийин пайтда ёрдамга келган полициячиларга йўлочилар билан ҳайдовчилар миннатдорчилик билдиришган.


ЎзА - Суратларда ҳаёт акси, миннатдорлик ҳисси...\nСуратларда ҳаёт акси, миннатдорлик ҳисси...\nРассом Йигитали Турсунназаров 50 йилдирки ижод билан машғул. Унинг ҳалол ва фидокорона меҳнати мустақиллигимизнинг 28 йиллиги муносабати билан Ўзбекистон Республикаси халқ рассоми мукофотига муносиб топилди.\nКамолиддин Беҳзод номидаги Миллий рассомлик ва дизайн институти профессори, Ўзбекистон Бадиий ижодкорлар уюшмаси аъзоси, академик Й.Турсунназаров 1941 йили Фарғона вилоятининг Рафиқон қишлоғида таваллуд топган.\n– Болалигим дашту далаларда ўтган, – дейди Й.Турсунназаров. –Мактабдан келиб ота-онамга кўмаклашиш учун опа-укаларим билан далага чиқиб кетардик. Адабиёт ва шеъриятга меҳрим бўлакча эди. У пайтларда ҳамманинг уйида радио бўларди. Радиода шеърлар ўқилса мен тўхтаб қолардим. Лирик образлар менга кучли таъсир қиларди.\nСанъатга кириб келиш ҳаётингизни қандай бошлаб олишингизга боғлиқ. Қишлоғимизда кўп шоир-ёзувчилар меҳмон бўлиб, кечаси билан суҳбатлашиб ўтиришарди. Уларга мен ва мен каби тенгдошларим хизмат қилардик. Шоирларнинг суҳбати, ҳаёт тарзи мен учун жуда қизиқ эди. Уларни эшитиб ижодга меҳрим янада ошарди. Ана шундай ижодий кечалар, ижодга бўлган меҳр мени Тошкент театр ва рассомчилик институтига бошлаб келди.\nЎқишни тамомлагач П.Беньков номидаги Республика рассомлик билим юртида уч йил ўқитувчилик қилдим. Қарасам иш, тирикчилик деб, ижод қилишга вақтим қолмаяпти. Кейин ишни топширдим ва фақат ижод билан шуғулландим. Лекин молиявий томондан жуда қийналдим. Бўш вақтларимда киракашлик қилиб оиламни боқдим. Устозларимнинг "Қаттиқ меҳнат қилмас экансан, натижасини кўрмайсан" деган ўгитига амал қилиб, ўз устимда тиним билмай ишлардим.\nАна шундай меҳнатларим ҳосиласи сифатида 1989 йилда илк бор кўрик-танловда қатнашдим. Танловга қўйилган “Орол кўз ёшлари” ва “Рапқонлик заҳматкашлар” номли асарим менга чинакам омадни олиб келди. Шу кўргазмада Ҳамза номидаги давлат мукофотини қўлга киритдим.\nНоҳақликлардан чарчаган рассом\n1997 йилда Ўзбекистон Бадиий академияси ташкил этилди. Катта йиғилиш ўтказилиб, унда махфий рўйхат бўйича 25 ижодкор академик бўлди. Йиғилишда буни эълон қилишганида ҳамма жим ўтирарди. Шунда мен чидаб туролмадим. Ўрнимдан турдимда “Тўхтанг бу номзодларнинг ишини кўрсатинглар, кўрайликчи нимага қодир экан. Ичидан кейин арзийдиганларини ажратиб олайлик” дедим. Рўйхатни тузганлардан бири туриб “Сиз айтган нарса кейин, ҳар уч йилда қабул бўлиб сайланади, ҳозир овоз берасизлар” деди.\nБиз қўл кўтариб, овоз беришимиз керак бўлган одамларни ўзимиз танимасдик. Аниқроғи рўйхатда кимлар борлигини билмасдик. Шу билан рўйхатдаги одамлар фамилияси ўқилди. Ҳамма қўл кўтариб тасдиқлади. Ўша 25 академик ичида умуман ижод қилмаган "рассомлар" ҳам, бу даражага арзимайдиган ижодкорлар ҳам бор экан. Уч йилдан кейин кўрсатилган 45 номзод ичида мен ҳам бор эдим. Шу тариқа 1999 йили академикликка эришдим.\nЎзбекистон халқ рассоми унвонига эришиш ҳаяжонлари\nУшбу унвонга мени тавсия қилишгандан кейин фотоларимни кўриб чиқиб менга қўнғироқ қилишди. Улар 20 та ижодий ишимни электрон вариантини сўрашди. Бу асарларим ҳозирда мамлакатимиз музейларида сақланаётган “Саида Зуннунова”, “Қора хат”, “Сўнгги мактуб”, “Хаёл”, “Рапқонлик заҳматкашлар” ва шу каби картиналарим эди. Ҳақиқат бор экан, узоқ йиллик меҳнатим маҳсули эвазига мени Ўзбекистон халқ рассоми унвонига муносиб кўришди. Бунинг учун Президентимиз Шавкат Мирзиёевга кўп раҳмат. Бу эътибордан хурсандлигимдан ҳозирда фалсафий фикрда юрибман. Демоқчиманки, зўр бир асар яратиш, хусусан, Одам Ато ва Момо Ҳаво давридан тортиб ҳозирги даврнинг бир кўринишини, янгиликлар ва ўзгаришларга бағишланган фантастик ва фалсафий асар яратиш ниятим бор. Ватаним, Президентим ва ҳаётга бўлган муҳаббатимни, ҳурматим ва раҳматимни шу асарим орқали билдирмоқчиман.\nЯхши рассом бўлиш учун...\nПортрет яратиш одамни ўзидек ўхшатиш эмас, балки унинг руҳияти, ички дунёсини, образини очиб бериш демакдир. Ўз навбатида, бунда рассом ички дунёси, унинг ҳиссиётлари ва қарашлари ҳам муҳим роль ўйнайди. Яхши рассом, яхши ижодкор бўлиш учун, аввало, инсон қалби эзгуликпараст бўлиши керак. Ҳар бир нарсадан, қандай ҳолатда бўлишидан қатъий назар, унинг яхши томонларини кўра оладиган синчков инсон бўлиши талаб қилинади. Шунингдек, ижодкорнинг тасаввури жуда кенг бўлиши зарур. Рассом зўр расм чизиши мумкин, лекин у рассом бўла олмаслиги мумкин. Рассом ҳаётий образни ички дунёси, ҳиссиётлари ва ранглар билан тасвирлаб бера олиши керак. Токи, расмни кўрган одам ҳеч қандай изоҳларсиз ундаги ҳаётни ҳис қила олсин.


Эндиликда инвесторлар ўзлари истаган давлат тиббиёт муассасасига маблағ киритишлари мумкин\nEndilikda investorlar o'zlari istagan davlat tibbiyot muassasasiga mablag' kiritishlari mumkin\nТашкент, Узбекистан (UzDaily.uz) – Мамлакатимизда соғлиқни сақлаш тизимида олиб борилаётган жадал ислоҳотлар самараси ўлароқ хусусий тиббиёт соҳаси ривожига ҳам алоҳида эътибор қаратилмоқда. Бу ҳақда Миллий матбуот марказида Соғлиқни сақлаш вазирлиги томонидан ташкил этилган “Хусусий тиббиёт тизимини ривожлантириш, ҳар томонлама қўллаб-қувватлаш ва янада рағбатлантириш масалалари” мавзусида бўлиб ўтган матбуот анжуманида алоҳида қайд этилди.\nТаъкидлаб ўтилганидек, бу борада 2019 — 2025 йилларда Ўзбекистон Республикаси соғлиқни сақлаш тизимини ривожлантириш концепциясида белгиланган устувор йўналишлар ижроси муҳим ўрин тутмоқда. Жумладан, хусусий соғлиқни сақлаш тизими, давлат-хусусий шериклигини ва тиббий туризмни ривожлантириш, соғлиқни сақлаш соҳасига инвестицияларни кенг жалб этиш учун қулай шарт-шароитлар яратиш ва рақобат муҳитини яхшилаш борасида изчил саъй-ҳаракатлар олиб борилади. Эътиборли томони, рақобатни шакллантириш, ихтисослаштирилган тиббий хизматларни ривожлантириш, хусусий шифохоналарни кўпайтиришга жиддий аҳамият бериляпти.\nПрезидентимиз Шавкат Мирзиёевнинг 2017 йил 1 апрелдаги “Соғлиқни сақлаш соҳасида хусусий секторни янада ривожлантириш чора-тадбирлари тўғрисида”ги қарори соҳа ривожида муҳим қадам бўлди. Унга мувофиқ, хусусий тиббиёт муассасалари шуғулланиши мумкин бўлган тиббий ихтисосликлар 50 тадан 126 тага кўпайди. Хусусий клиникаларга қатор молиявий имтиёзлар берилди. Бундан ташқари, лицензия олиш учун берилган аризани кўриб чиқиш муддати 30 кундан 20 кунга қисқартирилди, лицензия олиш учун тўланадиган давлат божи энг кам иш ҳақининг 10 бараваридан 5 бараваригача камайтирилди. Бундан ташқари, Соғлиқни сақлаш вазирлигида Давлат-хусусий шерикликни ва тиббий туризмни ривожлантириш бош бошқармасининг ташкил этилиши ҳам соҳа ривожида муҳим аҳамият касб этди. Натижада, хусусий тиббиёт муассасаларини ривожлантириш бўйича сезиларли ишлар амалга оширилиб, кўрилган чоралар туфайли 2018 йилда хусусий тиббиёт ташкилотлари сони 889 тага кўпайиб, умумий сони 4670 дан ошди.\nШунингдек, Ўзбекистон Республикаси Президентининг 2019 йил 16 апрелдаги “Соғлиқни сақлаш соҳасида давлат-хусусий шерикчилигини ривожлантириш бўйича чора-тадбирлар тўғрисида”ги қарори тиббиёт соҳасида янги даврни бошлаб берди, десак муболаға бўлмайди. Ушбу ҳужжат давлат ҳамда хусусий секторларнинг бирлагикда ишлаши, инвесторларнинг Ўзбекистон ҳудудида, давлат секторида фаол фаолият юритиши учун ҳуқуқий асос бўлиб хизмат қилади.\nАнжуманда таъкидланганидек, эндиликда инвесторлар ўзларига қулай бўлган муҳитда, ўзлари истаган давлат тиббиёт муассасаларига инвестиция кириш имкониятига эга. Хусусий шерикни танлаб олиш тендер асосида ёки тўғридан-тўғри музокаралар ўтказиш орқали амалга оширилади. Битимнинг амал қилиш муддати давлат ва хусусий шерик томонидан белгиланиб, бунда у уч йилдан кам бўлмаслиги ва 49 йилдан ошмаслиги лозим бўлади.


АКТ вазирининг Самарқанддаги хизмат сафари давом...\n20.04.2021 21:06 0 1352\nАввал хабар берилганидек, Самарқанд вилоятида хизмат сафарида бўлган Ўзбекистон Республикаси ахборот технологиялари ва коммуникацияларини ривожлантириш вазири Шуҳрат Содиқов раҳбарлигидаги ишчи гуруҳ Тошкент ахборот технологиялари университети Самарқанд филиали, «Радиоалоқа, радиоэшиттириш ва телевидение маркази» ДУКнинг Самарқанд радиотелеузатиш маркази ва Самарқанд суперрадиоузатиш станцияси, IТ-Паркнинг Самарқанд филиали ҳамда «Электромагнит мослашув маркази» ДУКнинг Самарқанд вилоят электромагнит мослашув хизмати, «Ўзбектелеком» АК «Телекоммуникация Транспорт Тармоғи» филиалининг тўртинчи техник боғламаси фаолияти билан танишган эди.\nВилоятда хизмат сафари билан бўлиб турган Ўзбекистон Республикаси ахборот технологиялари ва коммуникацияларини ривожлантириш вазири Шуҳрат Содиқов Нарпай ва Пахтачи туманларидаги почта алоқа бўлимлари ва телекоммуникация боғламаларини бориб кўрди. Ҳар икки туман аҳолиси ва корхона, ташкилот ҳамда муассасаларининг ахборот технологиялари, телекоммуникация ва почта хизматларига бўлган эҳтиёжи юқори.\nПахтачи туманида аҳоли сони 146 мингни, хонадонлар сони – 30,789 мингтани ташкил қилади.\nБугунги кунда туманда аҳолига интерактив давлат хизматларидан фойдаланишда қулайликлар яратиш мақсадида 8 та алоқа бўлимларида 16 турдаги электрон давлат хизматларидан фойдаланиш имконияти яратилган. Шунингдек, 10 та почта алоқаси бўлимларида аутсорсинг асосида банк хизматларини кўрсатиш йўлга қўйилган.\nНарпай туманида эса аҳоли сони Пахтачи тумани аҳолисидан кўп – 212,94 минг нафар, хонадонлар сони – 34,92 мингтадан иборат. Нарпайда жорий йилнинг биринчи чораги давомида 86,96 км. оптик толали алоқа линиялари қурилди ва туман бўйича жами оптик толали алоқа линиясининг узунлиги 335,87 км.га етказилди. Бугунги кунда туман бўйича жами 11 та почта алоқа бўлимлари аҳолига почта алоқа хизматларини кўрсатиб келмоқда.\nАКТ вазири Шуҳрат Содиқов Нарпай ва Пахтачи туманлари телекоммуникация ҳамда почта боғламалари ходимлари билан учрашиб, уларнинг муаммоларини тинглади, алоқачиларининг оилавий шароитлари билан қизиқди, орзу-ниятларига қулоқ солди. Мазкур боғламалар мутасаддилари билан биринчи галда амалга оширилиши зарур бўлган вазифалар юзасидан фикр алмашди.\nСамарқанд вилоятида жорий йилда АКТни ривожлантиришга 197,5 млрд. сўм маблағлар йўналтирилиши режалаштирилган. Жумладан, Пахтачи, Пайариқ ва Қўшработ туманларидаги почта алоқа боғламалари рақамли трансформация қилинади ва уларда 15 турдаги Электрон ҳукумат ва банк хизматлари кўрсатилиши йўлга қўйилади. Қўшработ, Пайариқ, Каттақўрғон, Нарпай ва Пахтачи туманларида Рақамли технологиялар ўқув марказлари, туманлар ҳокимликлари билан биргаликда Жомбой, Қўшработ, Нарпай, Оқдарё, Пастдарғом, Самарқанд ва Тойлоқ туманларида информатика ва ахборот технологияларига ихтисослашган мактаблар ташкил этилади. Вилоятдаги маҳалла фуқаролар йиғинларининг барчасида юқори тезликдаги интернет хизматларидан фойдаланиш имконияти яратилади.\nАКТ вазири Шуҳрат Содиқовнинг Самарқанд вилояти бўйича хизмат сафари давом этмоқда.\nСамарқанд почта АКТ вазири


Бугун оқшоми. Бир манзилда жойлашган корхоналар қатнашган 2,5 млрд сўмлик тендер, янги намунадаги 50 минг сўмлик купюрадаги хатолик, фуқароларига кулишни тақиқлаган Шимолий Корея - Bugun.uz\nБугун оқшоми. Бир манзилда жойлашган корхоналар қатнашган 2,5 млрд сўмлик тендер, янги намунадаги 50 минг сўмлик купюрадаги хатолик, фуқароларига кулишни тақиқлаган Шимолий Корея\n21:00 | 17-12-2021\nБугунги дайжестни шу кунларда мактаб ўқувчилари ва ота-оналар учун актуал бўлиб турган саволга жавоб бериш билан бошлаймиз. Мактабларда қишки таътил 28 декабрдан бошланади.\nХалқ таълим вазирлигига кўра, мактаб ўқувчилари учун II чоракнинг сўнгги куни 27 декабр, душанбага тўғри келади (шу куни ҳам ўқиш бўлади). 28 декабрь, сешанба куни қишки таътилнинг илк куни саналади. Таътил 10 январгача давом этиб, 11 январь, сешанба кундан III чорак бошланади.\n«Ўзбекнефтгаз» шохобчаларида бензин нархи 6500 сўмгача арзонлашди. Бу фақат Аи-80 маркадаги бензиннинг нархи.\n«Ўзбекнефтгаз»га қарашли автомобилларга ёқилғи қуйиш шохобчаларида 17 декабрь кунидан бошлаб Аи-80 маркадаги бензин 6890 сўмдан арзонлаштирилиб, 1 литр ёқилғи 6500 сўм нархида сотувга чиқарилди.\n«Бундай натижа»га акциядорлик жамияти раисининг топшириғига асосан «ишчи гуруҳ» тузилиши ва нефть маҳсулотларининг истеъмолчиларга етказиб берилиши тўлиқ назоратга олиниши орқасидан эришилган.\nЎзбекистонда афғонистонлик муҳожирлар оммавий тарзда бўлмаган. Бори ҳам Европага қочоқ сифатида кетган (ёки энди кетади).\nПрезидентнинг Афғонистон бўйича махсус вакили Исматулла Иргашев мамлакатда тўнтариш бўлган пайтда Амударё орқали Ўзбекистонга ўтган муҳожирларнинг тақдири ҳақида гапирди.\nУнинг сўзларига кўра, қочқинлар Термизда оммавий тарзда бўлмаган, аммо тахминан 150 нафар қочқин Амударё орқали Ўзбекистон ҳудудига ноқонуний тарзда ўтган. Ҳозирда уларнинг кўп қисми Европа мамлакатларига қочоқ мақомини олган ҳолда жўнаб кетган.\nҚолган афғон қочқинлари эса учинчи мамлакатга чиқиб кетиши учун халқаро институтлар томонидан ёрдам берилади. Ўзбекистонда яшаб қолиш имконияти бўлган (визаси бор) афғонистонликлар учун эса виза муддатини узайтиришга ёрдам берилади. Икки йўлни ҳам тутиш имкони йўқлар эса мажбурий тарзда ўз ватанига қайтарилади.\nЎзбекистонда тадбиркорларга валюта айирбошлаш билан шуғулланишга, хусусий тиббиёт муассасаларига ҳайдовчиларни ва ҳайдовчиликка номзодларни тиббий кўрикдан ўтказиш фаолияти билан шуғулланишга рухсат берилиши мумкин.\nУ билан хусусий тадбиркорларга валюта айирбошлаш хизматини кўрсатишга рухсат бериш режалаштирилмоқда. Шунингдек, молиявий хизмат кўрсатиш билан шуғулланувчи тадбиркорлик субъектларига кредит уюшмаси хизматлар бозорига кириш имкониятини яратиш кўзда тутилган. Бундан ташқари, тенг рақобат шароитини яратиш мақсадида хусусий тиббиёт муассасаларига ҳайдовчиларни ва ҳайдовчиликка номзодларни тиббий кўрикдан ўтказиш фаолияти билан шуғулланишга рухсат берилади.\nМарказий банк янги намунадаги 50 000 сўмлик купюра дизайнида хато борлигини тан олди. Ҳали бу пул эмиссия қилинмаган.\nМарказий банк янги дизайндаги 50 минг сўмлик банкнотлар муомалага чиқарилишидан олдин унинг намунасида аниқланган техник хатолик бартараф этилишини ҳамда мақбаранинг номи тўғри қайд этилишини маълум қилди.\n50 минг сўмлик банкнот намунасининг олд томонида «Ал-Ҳаким ат-Термизий» мақбараси тасвири туширилган, аммо мақбара номи «Абу Исо ат-Термизий» деб ёзилган.\nМарказий банк вакилининг «Bugun.uz»га маълум қилишича, 22 декабрда муомалага чиқарилиши режалаштирилган пуллар ҳалигача эмиссия қилинмаганди. Хатолик эса фақат намунадаги банкнот суратидан аниқланган.\nФарғонада салкам 2,5 миллиард сўмлик тендер ўтказилди. Унда фақатгина бир манзилда жойлашган икки компания қатнашган.\nФарғона вилояти ҳокимилиги ҳузуридаги «Ягона буюртмачи хизмати инжиниринг» компанияси ўтгазган тендерда Қўқон шаҳридаги эркаклар Мурувват уйини реконструкция қилувчи компания аниқланган.\nҲужжатга кўра, ушбу тендерда фақатгина икки корхона қатнашган — «Fargona kristal qurilish» ва «Far Jasmin disko servis». Ғолиб сифатида биринчи компания танлаб олинган.\nҲаммаси яхшидек гўё, лекин ундай эмас. Ғолиб корхона ва унинг ягона рақиби бир манзилда рўйхатдан ўтган. Таъсисчиларни турли шахслар қилиб кўрсатишга ақли етган компанияларнинг телефон рақам ва электрон почтани ҳам бир-биридан бошқачароқ қилиш ҳаёлига келмаган, шекилли, улар бир хил қолган.\n«Bugun.uz» мухбири ҳолатга аниқлик киритиш мақсадида Мурувват уйи мутасаддилари билан боғланди. Уй бош ҳисобчисининг сўзларига кўра, ўтказилган тендерда 5-ётоқ бўлими биносининг ички қисми тўлиқ таъмирлаш ва маъмурият биносини нолдан қуриш учун компания танлаб олинган. Шунингдек, ҳисобчининг қўшимча қилишича, Мурувват уйининг октябрь ойида фойдаланишга топширилган 3 қаватли янги биноси қурилиши билан ҳам айнан «Fargona kristal qurilish» хусусий корхонаси шуғулланган.\n«Bugun.uz» колумнисти Ҳабибулло Мўйдинов «ўхшаш жиҳатлари бор бўлган» корхоналарнинг тендерда қатнашиш учун рўйхатдан ўтиши қандай бўлишини карикатура орқали кўрсатиб берди.\nШавкат Мирзиёев Жанубий Кореяда. Асосий маълумотлар:\nСеулда Ўзбекистон Президентини расмий кутиб олиш маросими бўлиб ўтди. Президент у ерга рафиқаси билан борган;\nФото: Шавкат Мирзиёев рафиқаси ҳамроҳлигида қабристондаги ёдгорлик пойига гулчамбар қўйди;\nШавкат Мирзиёев 2022 йилни «Ўзбекистон ва Корея Республикаси ўртасидаги ўзаро алмашинувлар йили» деб дипломатик номлашни таклиф этди.\nШимолий Корея ҳукумати фуқароларга Ким Чен Ир вафотининг 10 йиллиги муносабати билан кулиш ва спиртли ичимлик ичишни 11 кунга тақиқлади.\nБундан ташқари, шимолий кореяликларга одамлар гавжум жойда яхши кайфият белгиларини кўрсатиш ҳам тақиқланган бўлиб, чеклов Ким Чен Ирнинг хотира тадбирларида ҳам давом этади.\nМаҳаллий манбаларнинг хабар беришича, фуқароларга 17 декабрь — КХДР собиқ раҳбари вафот этган куни дўконларга бориш тақиқланган. Аммо бу барча чекловлар эмас.


Шавкат Мирзиёев: Бу сувни жиззахликлар 30 йилдан ортиқ кутди - xabar.uz\nШавкат Мирзиёев: Бу сувни жиззахликлар 30...\n21.10.2021 21:36 0 1936\nПрезидент Шавкат Мирзиёев Жиззах вилоятининг ичимлик суви таъминотини яхшилашга қаратилган ишларнинг бориши билан танишди. Бу ҳақда давлатимиз раҳбари Матбуот хизмати хабар бермоқда.\nҚиймати қарийб 580 миллиард сўм бўлган ушбу лойиҳа доирасида сув олиш ва тозалаш иншоотлари, «Жиззах» сувни тақсимлаш узели, 183 километр магистрал тармоқлар қурилиши белгиланган.\nМутасаддилар лойиҳа доирасида бажарилган ишлар тўғрисида маълумот берди.\nБугунги кунда Булунғур туманида, Зарафшон дарёси ёнида 100 минг куб метр сиғимли «Узунбулоқ» сув тозалаш иншооти, насос станцияси, лаборатория, фильтрлаш станцияси ва ёрдамчи бинолар қуриб битказилган. «Узунбулоқ – Гагарин» магистрал тармоғининг Жиззах шаҳригача бўлган 77 километри ётқизилган. «Жиззах» сув тақсимлаш иншооти, 5 минг куб метр сиғимли иккита сув ҳавзаси қурилган. Энди ушбу иншоотлардан Гагарин шаҳригача 90 километр сув тармоғи тортилади.\nУшбу тарихий лойиҳа натижасида Бахмал, Ғаллаорол, Шароф Рашидов, Пахтакор, Дўстлик ва Мирзачўл туманлари ҳамда Жиззах шаҳридаги 163 та маҳаллада яшовчи 700 минг аҳолига тоза ичимлик суви етиб боради.\nТадбирда жиззахлик нуронийлар, маҳалла фаоллари, зиёлилар, ёшлар иштирок этди.\n«Жиззах вилоятида ичимлик суви бўйича вазият оғир эди. Бу сувни жиззахликлар 30 йилдан ортиқ кутди. Мен ҳоким бўлган пайтларда қанча ҳаракат қилганмиз. Лекин лойиҳа ҳам, пул ҳам йўқ эди. Мана, орзуларимиз ушалаяпти. Энди бу тизимнинг ҳар бир иншоотига, ҳар бир тумандан ўтган қисмига малакали мутахассисларни бириктириб, сифатли ишлатиш керак. Ёшларни ахборот технологиялари асосида ишлайдиган бу тизим бўйича ўқитиш ҳам зарур», — деди Шавкат Мирзиёев.\nЛойиҳани 2022 йилнинг биринчи ярмида якунлаш режалаштирилган.\nШавкат Мирзиёев Жиззах сув


Темур Мирзаев асарлари, китоблари\nКамина Фарғона водийсида 1986 йилда туғилганман. Қишлоғим ҳозирда Фарғона туманида жойлашган Гулшан қишлоғи бўлиб, тасаввуф шоири Хўжаназар Ҳувайдо яшаган қишлоқ ёнгинасида. Шу ердаги 7-ўрта мактабда таҳсил олганман.\nЮқори синфларни Фарғона шаҳрида "Иқтидорли болалар 1-лицейи"да тамомладим. 2004 йилдан бошлаб Бакалаврни Тошкент давлат шарқшунослик институтида, ҳозирда университетида давом эттирдим. ЙЎналиш - филолог, ихтисосим - индонез тили.\n- 2005-2006 йилларда Индонезияда - UNESA университетида давом эттирдим. Магистр босқичини яна Шарқшуносликда битиргач, 2 йил индонез тили ва таржима йўналишида талабаларга устозлик қилдим.\n- 2012-2014 йиллар давомида Индонезиянинг Тошкентдаги элчихонасида матбуот котиби ва таржимон лавозимида ишни давом эттирдим.\n- 2014-2015 йиллар ижодий танаффус олдим - таржималар, кино-сценарийлар, сайёҳлар учун қўлланмалар ва "ўхшамаган сатрлар" қоралаш )))\n- 2015 йилдан то бугунга қадар "Ўзбектуризм" миллиц агентлиги (ҳозирги Туризм қўмитаси) да фаолият олиб бормоқдаман. Тарғибот, зиёрат туризми, хорижда тақдимотлар (Япония, Сингапур, Ҳиндистон, Индонезия, Малайзия, Испания, Италия, Озарбайжон ва бошқ.), оммавий тадбирлар, стартаплар, мобил иловалар ва кўплаб соҳалар бўйича лойиҳалар.\n- 2020 йилдан "Туризм лабораторияси" креатив ёшлар маркази раҳбари.\nХобби: Саёҳат, мутолаа (ҳам букинист, ҳам библиофил), интеллектуал ўйинлар, футбол\nПараллел 2008-2014 йилларда JUST ўқув марказида инглиз тилидан дарс бердим.\nПараллел 2004-ҳозиргача Заковат интеллектуал клубида аъзо ва экран ўйинларида иштирок этиб келмоқдаман.\n"То қуёш сочгайки нур" - Эркин Воҳидов замондошлар нигоҳида. Ўзбекистон нашриёти\n"Баҳрдан баҳралар" - Эркин Воҳидов асарларидан жамланган ҳикматли сўзлар тўплами. Ўзбекистон нашриёти\n"Навоийдан 100 ҳикмат" - 3 тил ҳикматли сўзлар тўплами. Янги аср авлоди нашриёти.\n"Bahasa Turki sehari-hari" - сайёҳлар қўлланмаси, индонез тилида. KesaintBlanc нашриёти\n"Daily Conversation + Words Turkish" индонез сайёҳлари учун сўзлашма. KesaintBlanc нашриёти.\n"Сўз ва соз" - Эркин Воҳидов асарлари куйда\n"Ёш сайёҳ қўлланмаси" - болалар учун саёҳат китобчаси\n100 жемчужин мудрости Навои / 100 pearls of wisdom by Navoi / Навоийдан 100 ҳикмат (2016)


Сардоба тошқинида қабристондаги ўғилларини қутқараман деб сувда оқиб кетган Муҳаммадали ҳикояси - Zamin.uz\n00:07 / 02.05.2021\nСардоба тошқинида қабристондаги ўғилларини қутқараман деб сувда оқиб кетган Муҳаммадали ҳикояси\nФото: «Дарё» / Шаҳбоз Озодов\nСардоба туманидаги Қўрғонтепа қишлоғи — бир йил аввал ёрилиб, минглаб одамлар тинчини бузган сув омборга энг яқин аҳоли пункти. Гулистонда туғилган, ота-бобоси асли зоминлик Муҳаммадали Суюнов ҳам 40 йилдан бери шу қишлоқда яшайди. Қишлоққа ҳам имомлик қилган, ҳам қабристонига қараган марҳум ҳожи отасининг ишини давом эттириб, қишлоқ қабристонида назоратчилик қилади.\nТошқин юз берган тонгда Муҳаммадали аканинг икки ўғли қабристонда (улар у ерда ҳафталаб қолиб, ҳам отасининг ишларига қарашар, ҳам қўй-қўзи боқишдек ишлар қиларди), ўзи эса аёли билан уйда бўлган. «Эрталаб соат 4:30—5:00 ларда телефон қилишди, ‘ота, маҳалла, совхозимиз тинчми, биз томон қабристонга сув келяпти’, дейишди», — деб эслайди у. Ҳар қандай ота каби у ҳам ўша вақт фарзандларини йўқотишдан қўрққан.\nТелефон қўнғироғидан сўнг ташқарига чиқса, қандайдир ёқимсиз, гувуллаган овоз. Кўчада сув омборида ишлайдиган бир танишини кўрган. «У ‘сув тўғонни уриб кетди, иккала болангиз қабристонда қолиб кетди’, деган пайтда биринчи марта ўлиб тирилдим», — деди Муҳаммадали ака. Ота шу заҳоти уйидан 6 километр масофада жойлашган қабристонга велосипедда боришга уринган, бироқ қабристонга 2 километр қолганида сув унинг йўлини тўсган. Нима қиларини билмай, ўғилларига телефон қилган.\n«Иккисининг ҳам телефони ўчиқ чиқди. Ўша пайт ‘болаларим кетди’ деб, иккинчи марта ўлиб-тирилдим», — дейди у. Сал ўзига келиб, ортга, уйга қайтаркан, бир километр ҳам юрмасидан йўлни, тахминан, 100 метр энликдаги тўлқин тўсиб бораётганини кўрган, сувдан ўтаман деганида эса устидан яна бир тўлқин келиб уриб, уни оқизиб юборган.\n«Сув оқизиб кетаётганида отам кўз олдимга келди. ‘Муҳаммадали, ҳаракат қил» деди. Отамнинг руҳи билан 1,5—2 километрча, тахминан, 20 дақиқалар суздим, икки марта сув ютдим. Жуда чарчадим, ҳолим қолмади», — деб ҳикоя қилиб бераркан, бу оғир хотиралар Муҳаммадали акага азият бераётгани юзидан билинарди... У бир амаллаб қуруқликка чиқиб олгач, яна ўғилларига телефон қилган, бироқ сувга бўккан телефон ишламаган.\nТушликдан кейин сув тортила бошлаган. «Кийимларимни қуритиш учун ёйиб қўйгандим. Сув қайта бошлагач, кийимларимни ҳаммасини йиғиб, елкамга боғлаб, чўп синдириб олдим-да — белимгача лой, баъзи жойларда сув оқяпти — 17-18 та ўпирилган жойдан ўтиб, соат, тахминан, 16:30—17:00 ларда асфальт йўлга чиқиб олдим», — дейди Муҳаммадали ака. Шу ерда уни вертолётчилар кўриб қолиб, қутқарган.\nМуҳаммадали ака вертолётга чиқиши билан ўтиниб сўраган: «Қабристонга учинглар, икки ўғлим ўша ерда қолиб кетди!..». Қабристон устида айланишган, аммо у ерда ҳеч ким бўлмаган. Балки сув омборининг штабидадир, деган умид ҳам оқланмаган — у ерда ҳам бирор жон йўқ, ҳаммаёқ сув. Ўғиллар Учтомдаги маҳалладан ҳам топилмаган. «Кун бўйи беш марта ўлиб-тирилдим, тамом бўлдим ўшанда», — дея, ота бу воқеаларни қайта бошдан кечираётгандек ғамга ботади.\nЎғиллар қайғуси — алоҳида ҳикоя; тошқин остонасидаги уйда уларнинг онаси — Муҳаммадали аканинг рафиқаси қолиб кетганди. «Маҳалламиз ‘участкавой’и Damas’да келиб, аёлимни олиб чиқиб кетибди. Шу билан аёлим кечгача эвакуацияда, мени Гулистондаги ҳарбий қисмда, иккала ўғлим ҳам Гулистондаги бошқа жойда эвакуацияда қолган. Оиламиз пароканда бўлиб, тарқалиб кетди. Алоқа йўқ, ким қаерда, ўликми, тирикми, билмаймиз», — сувдан омон чиқса-да, қувонадиган жойи бўлмаганини эслайди у.\nМуҳаммадали ака уйи цементдан қурилгани учун бутунлай қуламаган бўлса ҳам, белгача келадиган лойни тозалаш учун ҳарбийлар, Миллий гвардия йигитлари ҳафталаб меҳнат қилганини такрор-такрор айтади, миннатдорлигини билдиради. Оила бошлиғи оқиб кетган нарсаларга ачинмаслигини айтиб, оиласи соғ-омон, бутун қолганига шукроналар келтиради.\nАйни вақтда, бу фалокат унинг соғлиғига таъсир қилгани ҳам бор гап. «Совуқ сувда 1,5—2 километр сузишнинг ўзи эмас, совуқ ўтиб кетди. Ўзи ‘грижа’м бор эди. Кўпчилик қатори мени ҳам санаторийга бепул юборишди, даволаниб келдик, Президентимизга раҳмат. Уйга келиб ҳам анча даволандим. Кейин Гулистондаги шифохонада даволаниб келдим. Ҳозир асабларим, руҳиятим ҳам яхши, ўзимни тутиб юраман, ўзимга келганман», — дейди Муҳаммадали ака.\nСардоба тошқини бу хонадондаги режалаштирилган эзгу ишларнинг бир қисмини бироз ортга сурди. Муҳаммадали ака 2020 йили Хотира кунини ўтказиб, икки ўғлига қўш келин туширмоқчи бўлган. Лойдан қурилган қўшимча уйини сув оқизиб кетгани учун ҳозирча фақат катта ўғлига тўй қилди, яқиндагина. Хонадонда «Ёр-ёр»лар янгради, ўтган йилдан қолган оғриқлар ҳаминқадар аригандек бўлди.\nХайрлашарканмиз, Муҳаммадали ака дуога қўл очди: «Илоҳим, юртимизни ўт балоси, сув балосидан асрасин, фақат яхшиликлар бўлсин!»\nМуаллифлар: Мустаҳкам Тангриёрова, Мусулмонбек Иброҳимов\nУсмон Тошев "Бухоро" клубида иш бошлади\n10-05-2021, 17:40, Спорт\nДоллар ва евро қимматлашишда давом этяпти\n10-05-2021, 18:08, Иқтисодиёт\nКеча, 23:51, Ўзбекистон\nЯнгиликлар » Жамият » Сардоба тошқинида қабристондаги ўғилларини қутқараман деб сувда оқиб кетган Муҳаммадали ҳикояси\nЎзбекистонга Хитойнинг Sinovac вакцинаси олиб келиниши мумкин


Ереван ва Боку бир-бирини айблади\nАрманистон ва Озарбайжон раҳбарлари 24 июн куни Россиянинг Қозон шаҳрида Тоғли Қорабоғ можароси бўйича музокара ўтказди.\nРоссиянинг Қозон шаҳрида 24 июн куни ўтказилган сўзлашувга узоқ йиллардан бери давом этиб келаётган Тоғли Қорабоғ муаммосига ечим топиш йўлидаги муҳим қадам сифатида қаралаётган эди.\nБироқ Арманистон президенти Серж Саркисян ва Озарбайжон президенти Илҳом Алиев можарони ҳал этишга йўл очиши мумкин бўлган “асосий принциплар” хусусида келишувга эриша олмади.\n25 июн куни Арманистон Ташқи ишлар вазири Эдуард Налбандян номидан эълон қилинган баёнотда Қозон шаҳридаги учрашув муаммони ҳал этиш йўлидаги бурилиш нуқтаси бўла олмагани учун Озарбайжон томони айбланган.\n“Қозон учрашуви муаммони ҳал қилишда бурилиш нуқтаси бўла олмади. Чунки Озарбайжон томони асосий принципларнинг охирги вариантини қабул қилишга тайёр эмасди”, дейилади баёнотда.\nНалбадянга кўра, Озарбайжон томони ҳужжатга “ўнга яқин” тузатиш киритилишини хоҳлаган.\nОзарбайжон Ташқи ишлар вазири Элмар Маммадяров Арманистон "яна кўп ён босишни талаб қилиб", музокараларга путур етказганини айтди.\nРоссия телевидениеси Арманистон ва Озарбайжон президентлари музокара воситачиси бўлган Россия раҳбари Дмитрий Медведев ҳамроҳлигида Қозон шаҳрида юрганларини кўрсатди. Эслатиш жоизки, АҚШ ва Франция ҳам Қорабоғ муаммосини ҳал этишда воситачилик қилмоқда.\nТоғли Қорабоғ тинчлик музокараси жума куни натижасиз тугаганидан кейин икки давлат раҳбарлари воситачилар томонидан катта босимга учрамоқда.\nАҚШ президенти Барак Обама пайшанба куни Озарбайжон ва Арманистон раҳбарларига қўнғироқ қилиб, келишувга эришишга чақирган эди.\nРоссиядаги ахборот воситалари музокара муваффақиятсизликка учраганини сўзлашувдаги сўнгги турғунлик дея баҳолаб, унинг аҳамиятини пасайтиришга уринди.\nАйни пайтда ҳам Озарбайжон, ҳам Арманистон жума кунги сўзлашувда олдинга силжиш бўлганини эътироф қилди.\nКремл эълон қилган баёнотда томонлар “ечими асосий принциплар тасдиқланиши учун шароит яратадиган қатор масалалар хусусида келишувга эришгани” билдирилган.\nМуаммони ҳал қилиш доирасида ишлаб чиқилган режага кўра, Арманистон Тоғли Қорабоғ атрофидаги Озарбайжон ҳудудларидан ўз қўшинларини олиб чиқади ва минтақага “вақтинчалик” мақом берилади.\nЮз минглаб қочқиннинг минтақага қайтишига рухсат берилади.\nЎт очишни тўхтатиш келишувига амал қилиниши учун минтақага халқаро тинчликпарвар кучлар киритилади ҳамда Тоғли Қорабоғнинг мақоми кейинги йилларда ҳал этилиши назарда тутилган.\nКўп йиллардан буён музокаралар давом этиб келаётганига қарамай, икки давлат раҳбарлари минтақа ҳақида ҳиссиётли баёнотлар беришда давом этмоқда. Шу билан бирга, янги уруш ҳақидаги хавотирлар кучаймоқда.\nОзарбайжон ўз ҳарбий харажатлари учун йилига уч миллиард АҚШ доллари сарфламоқда.\nЯнги можаро юз берса, унга Туркия, Эрон, Россия ва минтақанинг бошқа давлатлари тортилиши мумкин, деган хавотирлар билдирилмоқда.


Расм манбаси : Medium\nҒиждувонлик Ш. Суннатова (исм-фамилиялар ўзгартирилган) олти йилга озодликдан маҳрум этилди. У ўзининг олти яшар қизини 2 миллион 100 минг сўмга сотаётган пайтда жиноят устида қўлга олинган эди.\n– Ғиждувон туман халқ таълими бўлимидан менга қўнғироқ қилишди, – дейди суддаги кўрсатмасида жабрланувчи Ж. Боймирзаев. – Қизим А. Ёрқулова болалар уйига топширилгани, хоҳласам ўзимнинг қарамоғимга олишим мумкинлигини айтишди. Шундан сўнг мен тезда ҳаракатга тушдим, қизимни уйга олиб келдим. Эшитдимки, собиқ хотиним қизим Азизани 2 миллион 100 минг сўмга сотаётган пайтда ҳуқуқни муҳофаза қилувчи орган ходимлари томонидан қўлга олинган экан...\nЖасур билан Шоҳиданинг никоҳ тўйи 2010 йилда бўлиб ўтади, 2011 йилда эса, улар оиласида қизлари Азиза дунёга келди. Ўзаро келишмовчиликлар сабабли 2014 йилда Жасур билан Шоҳида қонуний тартибда ажрашишди. Фуқаролик ишлари бўйича Ғиждувон туманлараро судининг қарорига асосан Ж. Боймирзаев вояга етмаган фарзанди Азиза учун алимент пули тўлай бошлади.\nШоҳида турмуши бузилгач, қизи билан ота-онасиникида яшай бошлайди. Аммо унинг қадам олиши уйдагиларга маъқул тушмагач, яна келишмовчилик келиб чиқади. Оқибатда Шоҳида ота-онасининг уйидан ҳам чиқиб кетади. Шундан сўнг у қизи билан Ғиждувон туманининг турли манзилларида яшаб юради. Қизини энагага топшириб, ўзи ошхоналарнинг бирида ишлай бошлайди. Шу орада хорижга чиқиб, ишлаб келиш ҳақида ўйлай бошлайди, аммо қизи Азиза қўл-оёғини ипсиз боғлаб тургани аёлга ёқмайди.\nАна шундай кунларнинг бирида фарзанд кўролмай, тирноққа зор бўлиб юрган Толиб Суюновни учратиб қолади. Т. Суюнов Азизани кўриб, уни боқиб олишга розилик билдиради ва бола учун қанча пул бериши кераклигини сўрайди. Бунга жавобан Шоҳида хорижга ишлашга бориши учун йўлкирага 250 АҚШ доллари берса, кифоя эканини айтади. У қизини Навоий шаҳридаги Фарҳод маданият саройининг орқа томонидаги боққа олиб келиб, унга топширишини билдиради.\nЎша куни Шоҳидага Ш. Арзиев деган таниши ҳамроҳ бўлди. Уларни Толиб Суюновнинг таниши Нозима Назарова кутиб олади. Шундан сўнг Шоҳида билан Нозима бир-бирларига Азиза Ёрқуловани олганлик ва топширганлик ҳақида тилхат ёзиб беришди. Шунингдек, Шоҳида Н. Назаровадан боласи эвазига пули сифатида 2 миллион 100 минг сўм олгани ҳақида ҳам тилхат ёзиб берди. Шунингдек, у яна 250 АҚШ доллари беришга розилик билдиради. Ишлар пишгандек эди гўё... Аммо воқеа жойига ҳуқуқни муҳофаза қилувчи идора ходимлари етиб келишди. Шу тариқа Ш. Суннатова ўзига моддий, оилавий жиҳатдан қарам ва ожиз аҳволда бўлган вояга етмаган фарзандини сотаётган вақтда холислар иштирокида ашёвий далиллар билан қўлга олинди.\nСуд судланувчиларни Жиноят кодексининг 135-моддаси 3-қисми "а" бандида назарда тутилган жиноятни содир этганликда айбдор деб топди ва Ш. Суннатовани олти йил, Ш. Арзиевни эса, беш йил муддатга озодликдан маҳрум қилиш тўғрисида ҳукм чиқарди.\n2018-10-07 15:59:07 | 588 | 0 |\n2018-09-28 18:06:04 570 0\n2018-10-19 16:19:04 554 0\n2020-02-27 22:56:47 182 0\n2019-02-07 12:26:21 499 0\n2020-04-22 05:40:06 329 0\n2019-04-02 15:08:23 542 0


Ўзбекистонда Марказий Осиё учувчилари учун тренинг маркази ташкил этилади\n15:00 / 20.11.2015\nХалқаро ҳаво транспорти уюшмаси (IATA) 2016 йили Тошкентда Марказий Осиё фуқаролик авиацияси учувчилари учун тренинг маркази яратишни режалаштирмоқда. Бу ҳақда “Ўзбекистон ҳаво йўллари” миллий компанияси вакили хабар берди.\nУнинг сўзларига қараганда, авиакомпаниянинг ўқув-машғулот маркази негизида IATA’нинг сертификатларини олиш учун тренинг маркази ташкил қилинади, у Марказий Осиё давлатлари учиш персоналининг малака оширишига мўлжалланади.\n“Марказ яратилиши масаласи ва унинг структураси IATA вакиллари ва авиакомпания мутахассислари ўртасида шу ҳафта Тошкентда ўтган учрашувда муҳокама қилинди”, - келтиради Sputnik агентлиги.\n“Бу Тошкентдаги марказнинг таълим бериш йўналишларини кенгайтириш ва фуқаролик авиацияси персоналини тайёрлаш даражасини минтақавий миқёсда оширишга ёрдам беради”, - деди агентликнинг суҳбатдоши.


Қорачиқ > Маҳаллий хабарлар > Шукеев қурилиши тугаган объектларни кўздан кечирди\nТуркистон вилояти ҳокими Умирзақ Шукеев Туркистон шаҳрида қурилиши ниҳоясига етган объектларни кўздан кечирди. Ҳоким қурилиш майдонларида барча хавфсизлик қоидаларига риоя қилишни эслатиб ўтди. Ҳозирги вақтда Туркистоннинг маъмурий-бизнес марказида биноларнинг ички пардозлаш ва мебелларни ўрнатиш ишлари олиб борилмоқда. Яқин кунларда кўп функцияли бино бўлган Конгресс-холл қурилиши охирига етади. Унинг умумий майдони 3,1 гектар бўлиб, бинонинг ички майдони 12 минг квадрат метр.\nШу билан бир қаторда вилоят ҳокими кўпқаватли турар жой бинолар, “Rixos” ва “Hampton by Hilton” меҳмонхоналари, “Карвон сарой” кўп функцияли сайёҳлар комплекси, вилоят кутубхонаси, Биринчи президент парки ва “Ҳазрати Султон” қўриқ-музей қурилиш ҳамда ободонлаштириш ишлари билан танишди.\nУндан ташқари Шукеев хорижий қурилиш компания раҳбарлари билан учрашиб, уларга аниқ кўрсатмалар берди.


Маъмура Носированинг АҚШ полицияси томонидан ëйинланган суратидан унинг руҳий тушкунликка учраганини кўриш қийин эмас.\nБундан беш ой аввал Youtube порталида пайдо бўлган ўзбек энагасининг ҳимоясиз гўдакни сутини ичмагани учун бир эмас¸ бир неча бор юзига ургани тасвири Америка жамоатчилигини анча жунбушга солган эди.\nОила эгаларининг энага ишини зимдан кузатиш мақсадида қўйган махфий камераси воситасида ëзиб олинган тасвирдаги воқеа¸ АҚШ прокурорлари томонидан бола ҳаëтига таҳдид деб топилди ва ўзбекистонлик муҳожир аëлга нисбатан жиноий иш очилишига асос бўлди.\n2013 йилнинг 28 январида ëзилган бу видеотасвирда беш ойлик чақалоқ Сабрина Мардахаев оиланинг Woodlawn Avenueдаги уйида¸ орқасида ўзидан сал каттароқ бошқа бола ҳам бутилкадан сут ичаëтган ҳолатда акс этади.\nТасвирда орқа тарафи билан кўринган бухоролик энага бутилкадаги сутни ичишни истамаган Сабринани уч марта шапатилаб¸ йиғлаб турган чақалоқни кийимидан тортиб силтайди.\nСўнгра жаҳл билан болани ўриндиқдан кўтариб олган энага¸ у билан камера кўзидан панадаги хонага ғойиб бўлади.\nЖамоатчиликни энагаларнинг хатарли хулқ-атворидан ҳимоя қилиш мақсадида Сабринанинг ота-онаси бу тасвирни Youtube порталига қўйишга қарор қилган.\nStaten Island туман прокуратурасининг билдиришича¸ Маъмура Носированинг ҳимоясиз гўдакка нисбатан зулм қилгани фақат бу тасвирдаги воқеа билан тугамайди ва терговчилар ихтиëридаги бошқа видеотасвирларда¸ унинг бундан-да ноинсоний ва шавқатсиз ҳатти-ҳаракатлари акс этган.\nАйни пайтда¸ Маъмура Носирова иши АҚШга ишлаб¸ пул топиш мақсадида борган ўн минглаб ўзбекистонликлар учун яна бир нохуш воқеа.\nАҚШга студент визаси билан бориб¸ президент Обамани ўлдиришга қасд қилганликда айбланиб 15 йилга қамалган Улуғбек Қодиров¸ террор гуруҳларини қўллаганлик айби билан қамоққа олинган сиëсий қочқин¸ “Эзгулик” инсон ҳуқуқлари жамиятининг Жиззах бўйича собиқ раҳбари Жамшид Мухторов иши Америкадаги ўзбекистонлик муҳожирлар ҳаëтига жамоатчилик эътиборини қаратган воқеалардир.\nБу иккала ўзбекистонлик ишининг ҳуқуқ тизимлари ва матбуот диққатига тушиши ортидан¸ Озодлик суҳбатлашган айрим ўзбекистонликлар¸ АҚШ визасини олиш янада қийинлашгани¸ қолаверса¸ Америкада яшаб ишлаëтганлар устидан назоратнинг кучайгани ҳақида гапирадилар.


17:10 / 01.01.2019 1621 pdf Ўқиш режими + -\n«Унга нонни бер», дебдилар.\n«Унга нонни бер!» дебдилар Оиша розияллоҳу анҳо.\n«Шундай қилдим ҳам. Кечқурун эса бир одам бизга бир қўйнинг қўлини ҳадя қилди. Оиша розияллоҳу анҳо мени чақириб:\nЯна имом Молик ривоят қиладилар:\n«Бир мискин Пайғамбар соллаллоҳу алайҳи васалламнинг жуфти ҳалоллари Оиша розияллоҳу анҳонинг олдиларига таом сўраб келди. У кишининг олдиларида узум бор эди.\n«Ундан бир дона олиб, мискинга бер!» дедилар.\nУ таажжубланиб, у кишига қаради. Шунда Оиша:\nКўриб турибмизки, Оиша онамиз нима қилиб бўлса ҳам, инфоқ қилиш пайида бўлган эканлар.\nЭнди Оиша онамиз розияллоҳу анҳонинг кийинишдаги зоҳидликларига эътибор берайлик.\n«Айман розияллоҳу анҳо:\n«Оишанинг олдига кирсам, баҳоси беш дирҳамлик қитр кўйлак кийиб олган экан. Бас, у:\n«Менинг чўримни қара! У буни уйда кийишдан кеккаяди-я! Расулуллоҳ соллаллоҳу алайҳи васалламнинг вақтларида менинг шундай кўйлагим бор эди. Мадинада қай бир аёл зийнатланадиган бўлса, менга одам юбориб, уни ориятга олиб турар эди», деб айтди», деди».\nПайғамбаримиз соллаллоҳу алайҳи васалламнинг завжалари Оиша онамиз розияллоҳу анҳо жуда ҳам содда яшаганликларини шундан билсак бўлади.\nҚитр кўйлак Ямандан келтирилган қўпол ва қаттиқ кўйлак бўлиб, баҳоси беш дирҳам (тийин) экан.\nМадинаи Мунавварадек мусулмонлар пойтахтида ҳамма келинларнинг тўй куни кийиб туришлари учун бир дона қитр кўйлак бўлиши ҳам ниҳоятда содда ҳаётдан дарак беради.\nЧўрилари уйда кийишни хоҳламаган кийимни ўзлари кийиб юришлари Оиша онамиз розияллоҳу анҳонинг тақводор ва камтар инсон эканликларини кўрсатади.\nУ зот розияллоҳу анҳо Расулуллоҳ соллаллоҳу алайҳи васалламнинг дорилфунунларининг пешқадам талабаси сифатида бу олиймақом сифатларни ўзларида тўлиқ шакллантирган эдилар. У дорилфунунда дарс олган ҳар бир зеҳнли талабада ана шундай малака пайдо бўлар эди.\nИмом Байҳақий раҳматуллоҳи алайҳи «Далоилун-нубувва» китобида Оиша онамиз розияллоҳу анҳодан қуйидаги ривоятни келтирадилар:\n«Ансорийлардан бир аёл олдимга кириб, Расулуллоҳ соллаллоҳу алайҳи васалламнинг тўшакларини кўрди. У қайтиб кетиб, менга ичига жун солинган тўшак юборди. Расулуллоҳ соллаллоҳу алайҳи васаллам менинг олдимга кириб:\n«Уни қайтариб бер, эй Оиша! Аллоҳга қасамки, агар истасам, Аллоҳ мен билан олтин ва кумуш тоғларини юргизар эди», дедилар».\nЗотан, ҳақиқий зоҳидлик ҳам имкони бўлиб туриб, дунёга ўзини урмасликдир. Имкон топа олмай, дунёга қизиқмаганларни зоҳид демаслар.\nБир куни Оиша онамиз розияллоҳу анҳо ўзини зоҳид қилиб кўрсатавериб, ўлай деган одамни кўриб, ажабланиб:\n«Анавинга нима бўлди?» деб сўрадилар.\n«Умар ибн Хаттоб зоҳид эди. У гапирса, эшиттирар эди. Юрса, тез юрар эди. Аллоҳнинг йўлида зарба берса, оғритар эди», дедилар.\nҲа, ҳақиқий зоҳид ана шундай бўлади.\n«Оиша розияллоҳу анҳо намозда «Бас, Аллоҳ бизга марҳамат кўрсатди ва бизни самум азобидан сақлади», оятини ўқир эди ва Роббига дуо қилганда:\nУрва ибн Зубайр розияллоҳу анҳу Оиша онамиз розияллоҳу анҳонинг намозлари ҳақида қуйидагиларни айтадилар:\n«Эрталаб юрадиган бўлсам, Оишанинг уйига бориб, унга салом беришдан бошлар эдим. Бир куни борсам, у тик туриб, намоз ўқиётган экан. У қироат қилар, дуо қилар ва йиғлар эди. Туравериб, зерикиб кетдим. Бозорга бориб, ишимни битирдим. Қайтиб келиб, қарасам, у яна худди аввалгидек тик туриб, намоз ўқиб, йиғламоқда. У киши:\n«Агар Лайлатул қадрни кўрсам, Аллоҳдан афв ва офиятни сўрайман», дер эди».\n«Эй Аллоҳнинг Расули, аёлларга ҳам жиҳод борми?» деб сўраганлар. Шунда Пайғамбар соллаллоҳу алайҳи васаллам:\n«Ҳа. Уларга жиҳод бор, (лекин) унда уруш йўқ. (Бу) ҳаж ва умра», деб жавоб берган эдилар.\nАна шу ҳадиси шарифга амал қилиб, Оиша онамиз розияллоҳу анҳо кўп умра ва ҳаж қилар эдилар.\n15:00 / 01.01.2019 1229\nИйсо алайҳиссаломнинг хочга михланганлари ростми?\n19:00 / 01.01.2019 10805\n7276 14:40 / 09.04.2019\n...Кечаси билан йиғлаб чиқдим. Тонг отгунча кўз ёшим тўхтамади, кўзимга уйқу ҳам келмади. Кундузи ҳам йиғлайвердим.Расулуллоҳ соллаллоҳу алайҳи васаллам ваҳий давоми...\n1138 15:09 / 25.11.2018\n895 16:30 / 07 февраль\n853 11:06 / 11 март


Ўзбекистонлик мутахассис Малайзия терма жамоаси бош мураббийи этиб тайинланди\n4 февраль, 2021, 13:37\nРустам Саидов бокс бўйича Малайзия терма жамоаси бош мураббийи этиб тайинланди.\nСўнгги йилларда ўзбек боксининг нуфузи юқори даражага чиқиб улгургани сир эмас. Дунёда нафақат боксчиларимиз, балки мураббийларимизга ҳам қизиқиш юқори.\nШу муносабат билан, Олимпия ўйинлари совриндори, Осиё ўйинларининг икки карра чемпиони Рустам Саидов бокс бўйича Малайзия терма жамоаси бош мураббийи этиб тайинланди. Мураббийимиз Малайзия бокс федерацияси билан шартнома имзолади.\nМаълумот ўрнида, Рустам Саидов 2011 йилда боксчилик фаолиятини якунлаган ва шундан сўнг, мураббийлик фаолиятни бошлаган. Ўз вақтида Ўзбекистон терма жамоаси бош мураббийи сифатида ҳам ишлаган ва қитъамизда 2015 йилнинг энг яхши бокс мураббийи, деб топилган.


12 август 2020, Тошкент вақти: 20:11\nҲолландиянинг ING банки.\nҲолландиянинг ING банки Ўзбекистоннинг собиқ президенти Ислом Каримовнинг катта қизи Гулнора Каримовага Швециянинг TeliaSonera ширкати томонидан пора берилганлик иши доирасида 775 миллион евро (900 миллион доллар) жарима тўлашга рози бўлди.\nАввалроқ прокуратура банк фаолиятини текшириб, банк жиддий хатоликлар туфайли мижозларнинг ноқонуний пулларни ювиши олдини ололмаганлигини анқилаган.\n«Мижозлар ўз банк ҳисобларидан бемалол, ҳеч қандай тўсиқларсиз жиноий мақсадларда фойдалана олишган”, дейилади Ҳолландия прокуратурасининг 4 сентябрдаги баёнотида.\nАмстердамдаги ING банки 2010-2016 йиллар оралиғида бундай хатоликларга йўл қўйганидан афсусда эканини билдирди.\nПрокурорларнинг билдиришиларича, Гулнора Каримовга тегишли бўлган «Вимпелком» ширкатига пора сифатида берилган миллионлаб долларлар ING банк ҳисобларидан амалга оширилган.\n4 сентябрь куни Швеция пойтахти Стокҳольмда Гулнора Каримовага 350 миллион АҚШ долларидан кўпроқ пора берганликда айбланаëтган уч шахс устидан маҳкама жараëни бошланди.


Таниқли «устабузармон» яп-янги «Xiaomi Mi 11»ни...\n15.02.2021 12:18 0 2433\nJerryRigEverything ютуб-канали юритувчиси Зак Нелсон яқинда глобал бозорга чиққан «Xiaomi Mi 11» флагмани ичида нималар борлигига қизиқди.\nСмартфоннинг орт панелини ечишингиз билан (Зак смартфонни аяб ўтиргани йўқ) кўзга кўринадиган биринчи нарса — мисдан ясалган салмоқлигина қувватлаш панели. «Mi 11» симсиз қувватланиши ва 50 Вт.гача кучланишга бардошлилигини таъминлайдиган нарса шу.\nТелефон корпусидаги қисмлар яшил винтлар билан қотирилган.\nКамера блокининг ички томони металлдан ясалган. 4600 мАс батареяси яхлит кўрингани билан икки бўлакдан иборат. Бу смартфоннинг қайта қувватланиш тезлигини оширади.\nБатафсил видео қуйида (инглиз тилида).


Қуш уясида қўрганини қилади\nИлмий кузатиш ва тадқиқотларда инсон ўз ҳаёти давомида оладиган барча маълумотнинг етмиш фоизини беш ёшгача бўлган даврда олиб улгуриши келтирилган. Бундан «Қуш уясида қўрганини қилади» деган доно мақол бежиз тўқилмаганига ишонч ҳосил қиласиз.\nЛуқмон ҳакимдан: «Нега кўпроқ ёшларга насиҳат қиласиз, аммо ёши катталарга камроқ, бунинг сабаби нима?» – деб сўрашганида, шундай жавоб берди: «Боғбон ерни юмшатиб бир ниҳолни ўтқазиб, унинг атрофини хас-хашак ва ҳар хил зарарли ўтлардан тозалаб, керак вақтда сув бериб турса, яхшилаб парваришласа, тезда вояга етади, унумли ва серҳосил бўлади.\nБолани ҳам ёшлигидан бошлаб яхшилаб тарбия қилинса, гўзал ахлоқли, одобли этиб ўстирилса, у бола ўзига, ота-онасига бахт-саодат келтиради, жамиятнинг энг фойдали аъзосига айланади». «Равзаи хулд» асарининг муаллифи Мавлоно Мажиддининг ёзишича, бир куни Язд шаҳрида ота-она ҳақида ваъз айтаётганида бир қария ўрнидан туриб, йиғлаганича: «Эй мавлоно, отасининг соқолидан тутиб, бошига калтак билан урган фарзанд ҳақида нима дейсан?», – деб сўради. «Отаси уни нима ишга ўргатган эди?», деб – сўрадим. «Эшакни ижарага беришга», – деб жавоб берди у. «Айб отасида, болани ёшлигидан илм ўрганишга жалб қилса ва яхши кишилар суҳбатига юборса, бундай иш содир бўлмас эди. Буни қилиш ўрнига эшакни ижарага беришга ўргатибти. Натижада бола эшак жиловидан тортиб, бошига чўп билан уришга ўрганиб қолган. У ўз отасининг соқолини эшакнинг жилови, деб ўйлаб тортган, бошига эса эшакнинг боши деб, ёғоч билан туширган», дедим».\nШундан ҳам биламизки, инсон ҳақиқий инсон бўлиб вояга етишида дастлаб ота-онанинг хизмати катта.\nДемак, бу дунёда ва охиратда бахт-саодат қозониш учун дастлаб ота-она ва фарзандлар муносабатини тўғри йўлга солиш ва уни имон-эътиқод тақозосига кўра барпо этиш кўзланган натижани беради. Энг аввало инсон ўзининг қаердан келгани ва бу дунёда нима учун яшашини теран англаб олмоғи керак. Ана шунда у ўзига нима фойдаю нима зиёнлигини тўғри ажратиб олади, яхши-ёмонни фарқлайди, ўзи мустақил ҳолда ҳаёт йўлидан юришни уддалайди. Шундан кейин у яхши амалларни қилиб, ёмон амалларни қилишдан тийилади. Шунинг учун оқу қорани ажратадиган ёшга етган йигит-қизларга кўпроқ насиҳат қилиниб, уларни ҳаётнинг ҳою ҳаваслари ўткинчи эканидан огоҳлантирилади. Айрим фарзандлар улғая боргани сари ўз ҳолига ташлаб қўйилганидан бадахлоқ ва тарбиясиз бўлиб вояга етишади. Айниқса, интернет асрида болалар хулқи ва табиатини айнитадиган кўнгилочар ўйинлар кўплигини инобатга оладиган бўлсак, ота-она янада ҳушёрроқ бўлмаса, вақт бой берилганидан кейин афсус-надоматдан фойда бўлмайди. Ўзбек халқи дунёга не-не алломаларни етказиб бермаган дейсиз.\nМаълумки, юртимиз тарихда дунё илм-фани, маданияти ва маърифати бешикларидан бири сифатида ном қозонган. Имом Бухорий, Имом Термизий, Ҳаким Термизий, Алишер Навоий, Ибн Сино, Муҳаммад Хоразмий, Абу Райҳон Беруний ва бошқа кўплаб аллома ва мутафаккир зотларнинг ҳаёти билан танишсак, бу сўзимиз янада ўз исботини топиши аниқ. Чунки у зотлар ёшлик пайтидан муайян илм соҳасига қизиқиб, шу соҳа бўйича етук мутахассис бўлиб етишганлар. Бу зотлар Қуръони каримни тўлиқ ёд олиб, ўша давр тақозо этадиган илмлар билан шуғулланганлари манбаларда зикр этилган.\nШарқда илмга бундай эътибор унинг қадри ва мартабаси юқорилигини билдиради. Инсон учун илм ва одобдан ортиқ нажот йўлини кўрсатувчи омил бўлмаса керак. Бу дунё ва охиратнинг бахт-саодати ва банданинг нажот топиш йўли ҳар иккисини мукаммал ва етарли даражада эгаллаш билан боғлиқлигини тўғри англаб олмоқ лозим. Имом Бухорий раҳматуллоҳи алайҳ: «Дунёда илмдан ортиқ нажот борлигини билмайман», деганлар. Инсониятга нозил этилган Қуръони каримнинг илк оятларида ҳам бутун башарни ўқиш, илм олиш ва ёзишга буюрилган. Ҳадиси шарифларда ҳам илм, унинг қадри ва мартабаси улуғлиги эътироф этилган. Абу Дардо розияллоҳу анҳу ривоят қиладилар: «Пайғамбаримиз алайҳиссалом: «Ким илм талаб қилиш йўлига юрса, Аллоҳ унга жаннат йўлини осон қилиб қўяди. Албатта, фаришталар толиби илмни рози қилиш учун қанотларини ёяди. Олимга осмондаги зотлар, ердаги зотлар, ҳатто сувдаги балиқлар ҳам истиғфор айтади. Олимнинг обиддан фазли худди ойнинг бошқа юлдузлардан фазлига ўхшайди. Албатта, олимлар Пайғамбарларнинг меросхўрларидир. Пайғамбарлар динорни ҳам, дирҳамни ҳам мерос қолдирмадилар. Улар илмни мерос қолдирдилар. Ким ўшани олса, улуғ насибани олибди», деганларини эшитдим» (Абу Довуд ва Термизий ривояти). Ушбу ҳадисда Расулуллоҳ алайҳиссалом Аллоҳ таолонинг фаришталари илм йўлига кирган талабага қанотларини ёзиб, илтифот кўрсатиб, улуғлашлари хабарини бераяптилар. Шунинг учун, фарзанд дунёга келган онидан бошлаб унинг келгуси тақдири ҳақида қайғуриш, илмга ва бошқа фойдали меҳнатга муҳаббат уйғотмоқлик фойдадан холи эмас.\nКиритилган вақти: 13/01/2022 07:43; Кўрилганлиги: 44\nМатериал манзили: https://sammuslim.uz/articles/actual/qush-uyasida-qorganini-qiladi


ҚУРБОН ҲАЙИТИНГИЗ МУБОРАК БЎЛСИН! » Навоий шахар хокимлиги расмий сайти » Официальный сайт хокимията г.Навои » Official site of Municipality of the city Navoi\nНавоий шахар хокимлиги расмий сайти » Navoiy shahri » Yangiliklar » ҚУРБОН ҲАЙИТИНГИЗ МУБОРАК БЎЛСИН!\n03-10-2014 16:22 Navoiy shahri » Yangiliklar\nМ.РАҲМОНОВ, Оқтош жомеъ масжиди имом хатиби.\nҚурбон ҳайити халқимизнинг энг азалий диний байрамларидан биридир. Ҳар йили бу айём юртимизда катта шодиёна билан нишонланади. Истиқлол йилларида Президентимиз раҳнамолигида Рамазон ва Қурбон ҳайити кунларини муносиб нишонлашга, диний анъана ва қадриятларни тиклаш ҳамда уларни ривожлантиришга катта эътибор қаратилди.\nЎзбекистон Республикаси Президентининг 2014 йил 26 сентябрдаги Қарорига мувофиқ бу йил 4 октябрда нишонланадиган Қурбон ҳайити куни дам олиш куни деб белгиланди. Айни пайтда Навоий шаҳрида ҳам ушбу муборак санага қизғин тайёргарлик ишлари олиб борилмоқда.\n– Халқимиз орасида меҳр-оқибат, аҳиллик, ҳамжиҳатлик муносабатларини мустаҳкамлашда, ёш авлодни ватанпарварлик, урф-одатларимизга садоқат ва ҳурмат руҳида тарбиялашда бу каби миллий байрамларнинг ўрни жуда муҳим, – дейди Алишер Навоий номидаги вилоят масжиди муаззини Нуров Комилжон Мардон ўғли. – Шаҳримизда ҳам байрам олдидан аҳоли яшаш жойлари, қабристонлар, маҳалла гузарлари, кўчалар ва бошқа зиёратгоҳ гўшалар тозаланди. Ён-атроф саранжом-саришта ҳолга келтирилди. Бу муборак кунда инсонлар яқинлари ҳолидан хабар олишиб, ёши улуғларни зиёрат қилишади, муҳтожларга меҳр-мурувват кўрсатишади. Қурбон ҳайити айнан ана шундай анъана ва эзгу амаллар ижобати билан барчамиз учун гўзал ва қадрли саналади.\nДарҳақиқат, эзгулик нурларига йўғрилган ушбу кунда эрта тонгдан масжидларимизда ҳайит намози ўқилади. Шу билан бирга қариялар, касалманд ва кам таъминланган оилалар ҳолидан хабар олинади. Хонадонларда байрам шукуҳи ҳукмрон бўлиб, одамлар бир-бирини меҳр-мурувват айёми билан қутлайдилар.\nИстиқлол шарофати билан диёримизда динимизни қадрлаш, унга оид маросимларни ўтказиш, масжидларга бориб, эмин-эркин ибодат қилиш имконияти яратилди. Шундай фараҳбахш кунларда Қурбон ҳайитининг катта байрам сифатида қарши олинаётгани ҳар бир юртимиз мусулмонлари қалбига олам-олам қувонч ва сурур бахш этмоқда.


ЎзА - Истанбулдаги олий даражадаги халқаро сессияга Ўзбекистон раҳбарлик қилмоқда\n14.02.2019 11:16 Чоп этиш версияси\nЖССТ Европа минтақавий бюросининг олий даражадаги сессияларининг бири Истанбул шаҳрида ўтказилмоқда.\nТуркиянинг Истанбул шаҳрида Жаҳон соғлиқни сақлаш ташкилоти Европа минтақавий бюросининг Соғлиқни сақлаш соҳасидаги фавқулодда вазиятлардан одамларни ҳимоя қилиш бўйича саъй-ҳаракатларни бирлаштириш мавзусига бағишланган олий даражадаги вазирлар йиғилиши бўлиб ўтмоқда. Унда ЖССТ Европа минтақавий бюросига аъзо 53 давлатнинг соғлиқни сақлаш вазирлари, халқаро экспертлар, жумладан, Ўзбекистон Республикаси Соғлиқни сақлаш вазири Алишер Шодмонов бошчилигидаги делегация ҳам иштирок этмоқда.\nМазкур уч кунлик йиғилишда тиббиёт соҳасида глобал даражадаги масалалар атрофлича кўриб чиқилмоқда. Жумладан, фавқулодда вазиятларда соғлиқни сақлаш самарадорлигини ошириш бўйича мажбуриятларни кучайтириш ҳамда ижросига алоҳида эътибор қаратиш юзасидан атрофлича муҳокамалар йиғилиш иштирокчиларида катта қизиқиш уйғотмоқда.\nМуҳокамалар сессияларга бўлинган ҳолда давом этди. Жумладан, Ўзбекистон Соғлиқни сақлаш вазири Алишер Шодмонов раислигида ўтган якунловчи ялпи мажлисда минтақада саломатликни асраш борасида 2023 йилгача ва ундан кейинги ривожланиш босқичлари кенг муҳокама этилди.\nДарҳақиқат, фавқулодда вазиятларда саломатлик учун барча таҳдидларга қарши етарли даражада ҳимояни таъминлаш учун миллий ва умумий ижтимоий ёндашувга асосланган сиёсий мажбурият ва юқори даражадаги молиявий ёрдам талаб қилинади. Шу боис жамият соғлиғига таҳдидларнинг олдини олиш, уларни тайёрлаш, аниқлаш ва тартибга солиш, зарур ҳолларда аъзо мамлакатларга ёрдам бериш учун миллий стратегик имкониятларни мустаҳкамлаш ва қўллаб-қувватлаш муҳим ўрин тутади.\nОлий даражадаги вазирлар йиғилиши давом этмоқда.


133. Етимларнинг молларини еювчилар ҳақида | Ислом Нури\n133. Етимларнинг молларини еювчилар ҳақида\nАллоҳ таоло “Нисо” сурасиниг 10-оятида шундай дейди:\n«Етимларнинг молларини зулм йўли билан ейдиган кимсалар ҳеч шак-шубҳасиз қоринларига олов еган бўлурлар. Ва албатта дўзахга киражаклар».\nعَنْ أَبِي هُرَيْرَةَ رَضِيَ اللَّهُ عَنْهُ عَنْ النَّبِيِّ صَلَّى اللَّهُ عَلَيْهِ وَسَلَّمَ قال: «اجْتَنِبُوا السَّبْعَ المُوبِقَاتِ قَالُوا يَا رَسُولَ اللَّهِ وَمَا هُنَّ قَالَ الشِّرْكُ بِاللَّهِ وَالسِّحْرُ وَقَتْلُ النَّفْسِ الَّتِي حَرَّمَ اللَّهُ إِلا بِالحَقِّ وَأَكْلُ الرِّبَا وَأَكْلُ مَالِ اليَتِيمِ وَالتَّوَلِّي يَوْمَ الزَّحْفِ وَقَذْفُ المُحْصَنَاتِ المُؤْمِنَاتِ الغَافِلاتِ» (متفق عليه).\nАбу Ҳурайра розияллоҳу анҳу ривоят қилган муттафақун алайҳ ҳадисда Пайғамбар соллаллоҳу алайҳи ва саллам: «Еттита ҳалок қилувчи (катта гуноҳлар)дан сақланинглар», дедилар. Саҳобалар: «Ё Расулаллоҳ, улар нималар», деб сўрашди. «Улар: Аллоҳга ширк келтириш, сеҳр, Аллоҳ таоло (ўлдиришни) ҳаром қилган жонни ноҳақ ўлдириш, судхўрлик, етимнинг молини ейиш, жангда орқага қочиш ва гуноҳ-маъсиятлардан пок бўлган мўъмина аёлларни бузуқ деб туҳмат қилиш», дедилар.\nعَنْ أَبِي هُرَيْرَةَ رَضِيَ اللّهُ عَنْهُ قَالَ قَالَ رَسُولُ اللَّهِ صَلَّى اللَّهُ عَلَيْهِ وَسَلَّمَ: «اللَّهُمَّ إِنِّي أُحَرِّجُ حَقَّ الضَّعِيفَيْنِ اليَتِيمِ وَالمَرْأَةِ» (رواه ابن ماجه).\nИмом Ибн Можа Абу Ҳурайра розияллоҳу анҳудан ривоят қилган ҳадисда Расулуллоҳ соллаллоҳу алайҳи ва саллам: «Парвардигоро, (Ўзинг гувоҳсан,) мен икки заифнинг – етим ва аёлнинг ҳаққини (зое қилишдан) қаттиқ огоҳлантираман», дедилар.\nШариатимиз етимнинг – балоғат ёшига етмасидан отасидан айрилган норасиданинг ҳақларига тажовуз қилишни қаттиқ қоралаган, Аллоҳ таоло бундай кимсаларни жаҳаннамга киритиш билан қўрқитган. Расулуллоҳ соллаллоҳу алайҳи ва саллам етимлар молини ейишни ҳалок қилувчи катта гуноҳлардан», деганлар.\nБизнинг юртларда фарзанд етим бўлган кундан бошлаб, унинг молини ейиш бошланади, бу отасининг таъзия маросимларидан бошланиб, унинг меросига тажовуз қилиш ва бошқа ишларда давом этади. Аллоҳ таоло ҳаммамизни етимнинг молини ейишдан ва ҳаққини поймол қилишдан сақласин.\nЕтимларнинг молини ноҳақ еганларга қаттиқ ваийдлар ворид бўлган.\nЕтимларнинг молини ейиш ҳалок қилувчи катта гуноҳлардан.\n‹ 132. Етимларни кафолатга олиш ва уларга меҳрибонлик қилиш фазли юқорига 134. Сафар одоблари ва суннатлари (1) ›


"Қайнонам макрининг қурбонига айланяпман" - Darakchi\nСУҒДИЁНА 12.11.2018, 11:39\n“Турмуш ўртоғим билан севишиб, синашиб оила қурганмиз. Ўртамиздаги муҳаббатга қаттиқ ишонардим. Бироқ бахтли оила қуриш учун эр-хотиннинг муносабати етарли бўлмас экан. Эрим кенжа ўғил бўлгани учун қайнонам билан яшаймиз. Қайнотам анча йиллар олдин вафот этган. Ҳомиладорлигимда қайнонамнинг менга кўрсатган қилиқларини ўйласам, ҳозир ҳам юрагим сиқилади. Сиқилганимдан болам касалманд туғилди. Дардимни ичимга ютиб, чидадим. Қизим учга тўлмасидан ўғлим туғилди. Икки боланинг парвариши, рўзғор юмушлари мени ҳолдан тойдираёзди. Қайнонамнинг дашномини эшитмай, эримга урдирмасин, деб тиним билмасдим. Бир куни уйларни тозалаётиб, қайнонам ётадиган гиламнинг тагидан бир талай дори топиб олдим. Қон босимим кўтарилди, деб дори олиб келтирар, уларни ичмасдан гилам тагига ташлаб қўяркан. Бундан қаттиқ жаҳлим чиқди. Эрим онасининг гапига кириб, мени ҳақоратлай бошлаганида барчасини айтиб бердим. У жазавага тушди. Ҳар куни бўладиган ана шундай ташвишлардан чарчадим. Ичимдагини бировга айтиб ёрила олмасам, бир кун ўзим ҳам касалманд бўлиб қоламанми, деган ўйдаман. Қайнонамнинг макрларидан, онасини гапига ишониб эрим мени қийнашидан чарчадим. Маслаҳат беринг, нима қилай?”\nМахфират, Қашқадарё вилояти\nТЎТИ АЯДАН 2 ТАВСИЯ\nҚайнонангизнинг ҳар бир ҳаракатидан ёмонлик ахтарманг. Турмуш тарзингизни ўзгартиринг. Яъни қайнонангизнинг макрларини кўнглингизга олиб, ўзингизни қийнаб юрманг. У билан самимий гаплашиб олишингиз ҳам мумкин. Мабодо юмушларни қайнонангизнинг кўнглидагидек бажармаётган бўлсангиз, сидқидилдан бажаришга урининг.\nБарчасини ичга ютиб, асабийлашганингиз билан муаммони ҳал этолмайсиз, ўзингиз билганингиздек, соғлигингизга зиён етказасиз, холос.\nМИРАББОС ОТАДАН 2 ТАВСИЯ\nАслида икки томон гапини эшитмагунимча, бирон қатъий муносабат билдириш қийин. Чунки ҳар ким ўзича ҳақ ҳисобланади. Мен куёвга ва қайнонага маслаҳат бермоқчиман. Аёлингиз яхши ният билан сизга турмушга чиққан. У наслингизни давом эттиришини, яхши-ёмон кунингизда ёнингизда бўлишини унутманг. Шундай экан, аёлингизни эҳтиёт қилинг, авайланг.\nҚайнонадаги бу ҳолат эса ёш билан ҳам боғлиқ бўлиши мумкин. Бироз ҳордиқ чиқаришига имкон яратиб беринг. Асаблар тинчланса, ҳаммаси изига тушиб кетади, деб ўйлайман.


2030 йилга келиб 50 давлатда пенсионерлар сони ёшларникидан ошиши мумкин\n09:16 / 12.08.2016\nМустақил мутахассис Жозеф Чейми томонидан ўтказилган тадқиқот 30 дан кўпроқ давлатга "кексалик инқирози" хавф солаётганини кўрсатди. Ҳозирдаёқ Франция, Германия, Италия, Япония ва Канада каби давлатларда кекса ёшдагилар сони ёшлар сонидан кўпроқни ташкил қилмоқда.\nБу муаммо билан биринчи бўлиб 1995 йилда Италия тўқнаш келди. Тадқиқотда прогноз қилинишича, 2020 йилда "кексаётган давлатлар клубига" Украина, Эстония, Латвия ва Куба қўшилади. 2030 йилга келиб Россия, Арманистон ва Хитойда кекса ёшдагилар сони ёшлар сонидан кўпроқни ташкил қилади.\nМутахассиснинг маълумотларига кўра, 2075 йилга келиб сайёрамизда 10 млрдга яқин одам бўлади ва улардан кўпчилигини кекса ёшдагилар ташкил қилади: 65 ёшдан катта одамлар сони болаларникидан кўпроқ бўлади.\n21-асрда "кексайиш" хавф солмайдиган ягона қитъа – Африка бўлади. 2100 йилга келиб бу ерда ҳар 2 кекса одамга 3 нафар ёш бола, Нигерия ва Сомалида эса ҳар бир кекса одамга 2 нафардан кўпроқ ёш бола тўғри келади.


“TASHKENT OPEN XII” ТУРНИРИДА ТЎРТ НАФАР ШАХМАТЧИМИЗ ЕТАКЧИЛАР САФИДА\nПойтахтимизда шахмат бўйича Ўзбекистоннинг биринчи гроссмейстери Георгий Агзамов хотирасига бағишланган “Tashkent Open XII” халқаро турнири давом этмоқда.\nМусобақада 12 мамлакатдан келган шахматчилар ғолиблик йўлида ўзаро рақобатлашишяпти. Ўз тарихида ўн иккинчи бор ўтказилаётган халқаро турнирнинг соврин жамғармаси 20 000 АҚШ долларини ташкил қилади. Ғолиб шахматчи 3 000 долларга эга бўлади.\nБеларуслик халқаро гроссмейстер Кирил Ступак (2556) турнирнинг биринчи рақамли шахматчиси ҳисобланади. Кеча учинчи тур учрашувлари ўтказилди. Ҳозирча етти шахматчи юз фоизлик натижага эга бўлиб турибди. Улар орасида тўрт нафар ҳамюртимиз ҳам бор.\nЎтган йилги турнирда иккинчи ўринни эгаллаган Ступак 3-турда тожикистонлик Муҳаммад Ҳусанхўжаевни мағлубиятга учратди. Ёш шахматчимиз Ортиқ Ниғматов кетма-кет учинчи ғалабасига эришди. Бу сафар у испаниялик халқаро гроссмейстер мусобақанинг иккинчи тартиб рақамли шахматчиси Олег Корнеев (2546)дан устун келди.


Японияда ҳукуматга бўлган ишонч даражаси кескин пасайиб кетди | Qalampir.uz\nЯпонияда ҳукуматга бўлган ишонч даражаси кескин пасайиб кетди\nОлам\t24 Май 07:37 4830\nБош вазир Синдзо Абэ бошчилигидаги Япония ҳукуматининг рейтинги 27 фоизга тушиб кетди. Бу ҳақда , дея хабар беради "Майнити" газетаси ёзмоқда.\nЖорий йилнинг 6 май куни ўтказилган ўтказилган тадқиқотда ҳукуматнинг ишонч даражаси 40 фоизни ташкил этди.\nШу билан бирга, ҳукуматнинг ишончсизлик рейтинги 45 фоиздан 64 фоизгача кўтарилди. Бунга асосий сабаб Токио бош прокурори Хирома Курокава атрофидаги жанжал бўлди. У шунингдек, мамлакатнинг прокуратура тизимидаги иккинчи шахс бўлиб, мамлакат бош прокурори лавозимига асосий даъвогар эди.\nМамлакатда мавжуд фавқулодда ҳолат режимига қарамай, прокурор Курокава таниқли журналистнинг олдига икки марта борган. У ерда яна икки нафар мухбир билан бирга у пул тикиб, мажонг ўйнади. Японияда қимор ўйинлари тақиқланган. Бундан ташқари, сўнгги уч йил ичида бундай учрашувлар ойига икки ёки уч марта бўлиб ўтганлиги маълум бўлди. Бир ставка 20 минг иендан (тахминан 186 доллар) ошмагани айтилмоқда.\nВазиятнинг аянчли томони шундаки, бу воқеалар парламентда прокуратура тўғрисидаги қонунга киритилган ўзгартишларни муҳокама қилиш пайтида рўй берди. Мухолифат эътиборини тортган қоидалардан бири пенсия ёшини узайтириш эди. Мухолиф партияларнинг фикрига кўра, ушбу тузатиш прокурор лавозимида яхши танилган Курокава ҳукумати учун киритилганди. Бош вазир аллақачон вазият ўзгариши муносабати билан қонун лойиҳаси қайта кўриб чиқилишини айтди. Курокава эса 22 май куни истеъфога чиқди.\n26 Сентябрь 13:35 38458\n26 Сентябрь 11:26 32162\n27 Сентябрь 21:41 31403\n28 Сентябрь 10:15 29613


Шаҳрисабздан чиққан ҳинд шоири - Darakchi\nМОЗИЙДАН САДО 22.09.2016, 10:39\nАдабиёт тарихида йирик беш достондан иборат “Хамса” ёзиш насиб этган тўрт шоирдан бири, ҳинд-форс адабиётининг буюк вакили Хусрав Деҳлавийдир.\nҲикоя қилишларича Деҳли ҳукмдори бир кун машҳур шоирларни ўз ҳузурига чорлайди. Шунда бўлажак шоирнинг устози Садъиддин Муҳаммад бу йиғинга ёш Хусравни ҳам бошлаб боради ва йиғилганларга унинг фавқулодда истеъдоди ҳақида гапиради. Шунда бу ерда ҳозир бўлган Хожа Изаддин деган машҳур шоир ёш Хусравни синаб кўриш учун унга “мўй, уруғ, ўқ, қовун” деган тўрт сўз иштирок этган шеър тузишни сўрайди. Хусрав бу сўзлардан:\n“Назм ўрмонининг арслони”\nАлишер Навоий Хусрав Деҳлавий ижодига юксак баҳо бериб, уни “ҳинд сеҳргари” – “назм бешасининг ғазанфари, дарду ишқ оташкадасининг самандари ва завқу ҳол водисининг покрави” деб атайди.\nХусрав Деҳлавий бир неча шеърий девонлар, эпик асарлар билан бир қаторда беш шеърий достон – “Матлаъул анвар”, “Ширин ва Хусрав”, “Мажнун ва Лайли”, “Ойнаи Искандарий” ва “Ҳашт беҳишт”дан иборат бўлган буюк “Хамса”сини яратади. Шу билан бирликда шоир мусиқа соҳасининг ҳам етук санъаткори ҳисобланган.\n“Энг бахтли одам шу...”\nИжодкор ўз келиб чиқиши борасида фахр билан: “Туркийи Ҳиндустонам, ҳиндавий гўям чу об” (“Мен Ҳиндистон туркийлариданман, аммо ҳинд тилини сувдай биламан”), деб ёзган эди.\nХусрав Деҳлавийнинг кўп шеърлари халқ орасида қўшиқ бўлиб кетган эди. Ҳиндистоннинг буюк жамоат арбоби Жавоҳарлал Неру шоирнинг қўшиқлари ҳақида: “Унинг қўшиқларини ҳозир ҳам тез-тез куйлаб турадилар. Мен олти юз йил илгари ёзилган ва шу кунгача ҳаммабоп бўлиб, халқнинг меҳр-муҳаббатига сазовор бўлган бундан бошқа қўшиқларни билмайман”, деб ёзган эди.


Асаблар тинчланганда... » Lochinlar.UZ\nLochinlar.UZ » Тахлил » Асаблар тинчланганда...\n«Шўртан» билан ўтган «триллер» аста-секин унутила бошланди. Олдинда бунданда қийин учрашувлар кутиб турибди - «топишмоқ» жамоалар билан! Истаймизми, йўқми барибир Ғузордаги учрашув ҳақида бироз фикр билдиришни лозим топдим. Ўйинда киритилган голлар лавҳаларидан аёнки, «Навбаҳор» ёмон ўйин кўрсатмаган. Фақатгина «Шўртан» ўтган турдаги «Машъал»нинг мағлубияти учун «қасос» олгандек, гўё.\nҒузорликларнинг иккинчи голи ўтган турдаги Қаҳрамон Муҳаммаджоновнинг голига ўхшаб кетди. Парванов вазиятни кузатди, холос. Артур - яхши дарвозабон. Лекин у Олий лига даражасига мос келмайдиганга ўхшамоқда. Қирғизистон чемпионати ва Ўзбекистон Биринчилигининг Олий лигамиздаги савияси билан ўртадаги тафовут барчага маълум. Артур майдонга туширилмасин десак, бир тарафда Корнейчук амалиётсиз дарвозани ишончли қўриқлай олмаслигини кўрдик. Хуллас, жамоа тажрибали ва ишончли посбонга муҳтожлиги маълум бўлиб бормоқда.\nКечаги учрашувда ҳисоб 2:2 бўлгач, футболчиларимиз тўпни майдон марказидан киритишди. Ўйин якунланишига бир дақиқача қолганди. Аслида дуранг яхши натижа эди. Тўп ўйинга киритилгач, қанотдаги футболчимиз тўпни тўппа-тўғри мезбонларга етказиб берди ва якунда «Шўртан»нинг ҳужуми гол билан якунланди. Тўп ўйинга киритилганда, тўпни орқага қайтариб бир очколик ҳисобни сақлаб қолиш мумкин эди.\nЭнди футболчиларимиз олдиндаги ўйин ҳақида ўйлашлари лозим. «Олмалиқ»қа қарши ўйин қийин кечиши аниқ. Ушбу учрашувдаги ишончли ғалабагина бироз мухлисларни юпантириши мумкин, холос. Шу боис, Равшан Бозоров ҳам таркибда кичик ўзгартириш киритиши лозим, фикримизча. Алексин ўрнига илк дақиқалардан балки Нуриевни туширган маъқулмикин? Олдинда вақт бор, ҳаммасини ўнглаш мумкин.


25.06.2019 – КУН УЗ\nГлавная / 2019 / June / 25\nАрхивы за день : 25.06.2019\n25.06.2019\tЖамият Comments Off on 1 июлдан ЙПХ ходимида видеокамера бўлиши шарт (эмас). ИИВ бу талабнинг кучга кириш муддатини кечиктирмоқчи\nЎзбекистонда 1 июлдан ЙПХ ходимида видеокамера бўлиши мажбурий қилинганди. 24 июнь куни 1 июлдан боди-камераси йўқ ЙПХ ходимига ҳайдовчи ҳужжатларни тақдим этмаслик ҳуқуқига эгалиги эслатиб ўтилганди. «ЙПХ ходимида видеокамера бўлиши шарт. ЙПХ ходими хизмат вақтида мобил видеокамерадан фойдаланиши ва бу ҳақида йўл ҳаракати қатнашчиларига маълум қилиши шарт. Шунингдек, ноқонуний хатти-ҳаракатлар содир …\n25.06.2019\tЖаҳон Comments Off on Трамп Япония билан келишувни бекор қилиш ҳақида ўйламоқда\nАҚШ президенти Дональд Трамп Япония билан тузилган хавфсизлик кафолатлари ҳақидаги келишувдан чиқишни ўйламоқда. Бу ҳақда Bloomberg ахборот агентлиги хабар берди. Агентлик маълумотларига кўра, гап Японияга ҳужум қилиниши ҳолатида АҚШнинг унга ҳарбий ёрдамини кўзда тутувчи ҳужжат ҳақида бормоқда. Трамп ҳужжат аксинча ҳолатда Японияга АҚШ ҳимоясига ўтиш мажбуриятини қўймаслигидан норозилик билдирган. Таъкидланишича, АҚШнинг келишувдан …


Украинада Зеленскийни ҳокимиятдан четлатишга уриниш бўлаётгани маълум қилинди - Hidoyat.uz\nАсосий саҳифа Янгиликлар Дунё янгиликлари Украинада Зеленскийни ҳокимиятдан четлатишга уриниш бўлаётгани маълум қилинди\nУкраинада Донбассдан қўшинларнинг олиб кетилишидан норозилик сабабли эмас, балки президент Владимир Зеленскийни ҳокимиятдан четлатиш истаги туфайли вазиятни издан чиқаришга уриниш бўлмоқда. Бундай фикрни Украинанинг собиқ адлия вазири Елена Лукаш билдирди.\nЛукаш “112 Украина” телеканали эфирида Украинада қўшинларнинг ихтилоф ҳудудидан олиб кетилишига қарши акциялар бундан Зеленскийни тўнтаришни истовчи сиёсий кучлар манфаатдорлиги сабабли давом этаётганини айтган.\n“Зеленскийни тўнтаришга уриниш бўлмоқда. Бунга эса “ажойиб” баҳона бор – капитуляция. Шу сабабли вазиятни издан чиқаришга ҳаракат бўлади. Президентда эса куч тузилмаларида ўз одами йўқ. Нима Аваков [ички ишлар вазири Арсен Аваков] Зеленскийнинг одамими?”, деб таъкидлаб ўтган Лукаш.\nСобиқ вазирнинг таъкидлашича, Украинада президент алмашгач сезиларли ўзгаришлар бўлмаган. Унинг айтишича, ижтимоий вазият яхшиланмаган, иқтисодиёт эса ёмонлашган, сиёсий вазият эса бир қатор можаролар билан кечмоқда, сўз эркинлиги ҳам шубҳа остида.\n“Бироқ аввалгига нисбатан енгиллашди: одамлар аввалгидек “ўзга” ва “ўзиники”га кучли бўлинмаяпти, черковлардан ҳайдалмаяпти”, деб қўшимча қилган Лукаш.\nДонбассдаги ихтилоф томонлари 29 октябрдан жанговар ҳаракатлар ҳудудидан ўз кучларини олиб кетишни бошлаган.


ТАЛЛАҚҚИЙ УСУЛИ – .:: Xadicha.uz\nМаълумки, Муҳаммад соллаллоҳу алайҳи ва салламга Жаброил алайҳиссалом Қуръонни тартил, яъни дона-дона, ҳар бир ҳарфни ўз махражидан чиқариб, тажвид қоидаларига амал қилган ҳолда хушуъ билан ўқиб таълим берганлар. Ўз навбатида, Пайғамбар соллаллоҳу алайҳи ва саллам ҳам Жаброил алайҳиссаломдан эшитганларини саҳобаларига шу тарзда тартил билан ўқиб етказганлар. Ўз ўрнида саҳобаи киромлар Пайғамибар алайҳиссаламнинг оғизларидан таллаққий\n(оғизма-оғиз таълим олиш) қилиб, олдиларида қайтарардилар. Яъни Пайғамибар алайҳиссаламнинг ҳузурларида эшитиб, токи маъқул демагунларича бошқадан ўқиб берардилар. Айнан мана шу усулда саҳобаи киромлар Қуръони Каримни ўзларидан кейи келганлар тобеинларга худди шу тарзда нақл қилдилар. Шу зайлда мусулмонлар Қуръонни Расулуллоҳ соллаллоҳу алайҳи ва салламдан қандай эшитган бўлсалар, авлоддан-авлодга шундай етказиб келмоқдалар. Таъкидлаш жоизки бугунги кунда ҳам Қуръон таълимотини нақл қилиниша ана шу усулда давом этмоқда. Аввал устоз ўқийди, шогирд унга эътибор бериб эшитиб туради. Сўнг шогирд ўқиб беради, устоз эшитиб, унинг ўқишини кузатиб туради. Мазкур усулида устоз талабаларнинг ёзишларига аҳамият бермайди. Кимдир ёзиши мумкин, кимдир фақат эшитиб ўтириши мумкин. Бу усулда ёзиб ўтириш талаб қилинмайди.\nУшбу далилга асосан таъкидлаш жоизки, таълим олувчи зийраклик ва тажвид қоидалари бобида ҳар қанча юксак даражада бўлса ҳам, Мусҳафга қараб мустақил ўқишнинг ўзи мутлақо жоиз бўлмайди. Қуръон ўқиш таълимотини фаннинг мутахассисларидан эшитиб ўрганиш лозим. Бу усул муқаддас Қуръони каримнинг ҳарфлари бузилиши ва нотўғри талаффуз қилинишидан сақлайди. Агар шу нарсага амал қилинмаса, хато ва нуқсондан саломат бўлмайди. Қуръони карим ва тажвид илмининг машҳур таълимотчиси шайх Муҳаммад Хусорий бу борада шундай дейди: ” Бунинг бирдан-бир ишончли йўли устоз билан ёнма-ён ўтирган ҳолда оғзаки олиб, унга ҳам оғзаки эшиттиришдир. Тажвид ҳукмлари оғзаки ҳамда Аллоҳнинг тавфиқи орқали мустаҳкамланади. Агар ишонган устоз билан алоқа қилмасдан, бевосита Мусҳафдан ёдласа, ўқиган вақтда хатолар ва камчиликлар чиқаверади”.\nШу тариқа Ислом таълимотида муаллимнинг олдида ундан эшитиб, оғизма-оғиз илм олиш усули тараққий этган. Билим ўрганиш билан машғул бўлган барча кишилар буни тасдиқлайди, бу муаллим билан илм ўрганувчи ўртасидаги хусусият, ўзига хос фазилат ҳисобланади. Таълим олувчи ўзи мустақил равишда кўп мавзуларни ўқиса, ёдласа, эсида сақлаб қолиш учун қайта-қайта такрор қилса-да, барибир, олган билимини бутун моҳияти билан тушуна олмайди. Муаллим эса илмнинг моҳиятини бир оғиз сўз билан тушунтириш қувватига эгадир. Гоҳида, одатдан ташқари ҳолатлар билан Аллоҳ таоло илм ўрганувчига берган илоҳий илҳом билан устоз олдида ниҳоятда енгил ва содда кўринишда масалаларни англаб етаверади. Бу инкор қилинадиган нарса эмас. Ушбу ҳадиси шарифни мисол тариқасида келтирайлик. Усайдий розиаллоҳу анҳу Расулуллоҳ саллоллоҳу алайҳи ва салламга шикоят қилиб: “Биз сизнинг олдингизда эканлигимизда шундай кайфиятда бўламизки, бундан ўзимиз рози бўлиб турамиз. Сиздан ажралиб ўз юмушларимиз билан бўлган вақтимизда бу кайфиятда бўлмаймиз”,- деди. Расулуллоҳ (саллоллоҳу алайҳи ва саллам): “Агар сизлар менинг олдимда бўлганингиз каби бўлсангиз, фаришталар қанотлари билан сизларга соя қилиб юрар эдилар”, дедилар.


hidoyat.uz – “Мовароуннаҳр” нашриётининг сайти - ХОТИНИНИНГ АЙБИНИ БЕРКИТГАН ЭР\nХОТИНИНИНГ АЙБИНИ БЕРКИТГАН ЭР\nАбу Ҳурайрадан (розияллоҳу анҳу) ривоят қилинади: Расулуллоҳ (соллаллоҳу алайҳи ва саллам): “Ким бир мусулмоннинг айбини беркитса, Аллоҳ таоло охиратда унинг айбини беркитади”, деганлар (Имом Ибн Можа ривояти).\nСолиҳлардан бир киши аёлини талоқ қилмоқчи бўлибди. “Аёлингда қандай айб бор?” – дейишибди. У: “Ақлли киши ўз аёлининг айбини фош қилмас”, дебди. Уни талоқ қилганидан кейин: “Аёлингда қандай айб бор эди?” дейишибди. У: “Энди у менга бегона, бировнинг аёли билан ишим йўқ”, дебди.\nБир солиҳ кишининг рафиқаси ҳадеб азият бераверадиган аёл экан. Солиҳ киши аёлининг азиятларига сабр қилар, ҳидоят сўраб дуо қиларкан. Аёлининг азиятларига қилган сабри туфайли, кеч кирганда уйида бир нур тараларкан. Аёли вафот этгач, ўша нур ҳам йўқолиб қолибди. Қўшнилари: “Нега уйингиздаги нур йўқолиб қолди?” деб сўрашибди. Шунда у киши: “Нур аёлимнинг яхшилиги сабабли тараларди”, деб хотинининг айбларини беркитибди. Қўшнилари аёлининг каромати туфайли уйда нур таралар экан, деб ўйлашибди...\n3539 марта ўқилган.


«Барселона»дан кетиши, алдангани ва 8:2 ҳақида. Месси катта интервью берди\n«Барселона» ҳужумчиси Лионель Месси янги йил таътилига кетиш олдидан La Sexta нашрига катта интервью берди. Футболчи суҳбат давомида кўплаб мавзуларда мухлисларни иккилантираётган саволларга очиқ жавоб берган.\n– Доим айтганман: «Барселона» – менинг ҳаётим. Бу ерда 13 ёшимдан буён яшайман, футбол ўйнайман. Барселонада ватаним Аргентинадан кўпроқ вақтим ўтган. Клуб мен учун ҳамма нарса берди. Мени футболчи ва инсон сифатида тарбиялади, шу сабаб «Барселона» учун боримни беришга тайёрман. Мен ва Барселонани муҳаббат боғлаб туради. Ахир менинг болаларим ҳам шу ерда туғилган. Клуб билан муҳаббатимизга ҳеч нарса дахл қилмаслиги керак.\nЎтган ёз мен учун жуда ёмон келди. Тўғриси, доим ёзда хафа бўламан, чунки мавсум тугайди. Ўтган йил нима бўлса бўлди. Содир бўлган воқеалар менга, жисмоний ҳолатимга, ўйинимга салбий таъсир қилди. Ҳозир эса ҳаммаси жойида, ўзимни яхши ҳис қиляпман ва совринлар учун курашишга тайёрман.\nАлбатта, спорт муаммолари сабаб йиғлаганим йўқ, лекин жуда қийналдим. Айнан спорт билан боғлиқ муаммолар мени қийнади ва мавсум аввалида жуда ёмон ҳолатда эдим.\nБартомеу ёмон гаплар тарқатгани ҳақида\n– У мени кўп масалада алдаган. Тўғриси, жуда кўп нарсаларда. Айнан нималар бўлганини айтолмайман, чунки клубдаги гапларни ташқарига чиқариш ниятим йўқ. У кўп нарсалар ваъда қилиб, бажармади, узоқ йиллар мени алдаб келди. Раҳбарият Луис Суарес билан қилган ишидан ҳайратга тушдим. Улар Суаресни асосий рақобатчиларимиздан бирига бепул бериб юборишди. Суарес кетганини қабул қилишнинг ўзи оғир, лекин унинг қандай кетгани... Бу жуда ёмон бўлди.\nБартомеу мени ёмон инсон деб кўрсатиш учун ҳар хил миш-мишлар тарқатган (Бартомеу бу учун махсус пиар жамоаси шакллантириб, уларга пул тўлаган). Мен ундан шунчаки кетишимда ёрдам беришини, мени тушунишини сўрадим. У эса фақат «Йўқ, йўқ, йўқ», дерди.\nЯнги президент ким бўлишини билмайман, номзодлардан ҳеч бири менга қўнғироқ қилгани ҳам йўқ. Мен сайловларда овоз бермасам ҳам керак. Ким келса ҳам, клуб оғир ҳолатда, «Барселона»ни юқори ўринларга қайтариш учун ишлаш керак. Клуб молиявий қийин ҳолатда, янги футболчиларни жалб қилиш учун пул йўқ. Аввало молиявий ҳолатни яхшилаш керак.\n«Бавария»га қарши ўйинда 2:8 ҳисобидаги мағлубият ҳақида\n– Мен кўп мағлуб бўлганман, лекин ўша куни жуда оғир бўлди. Чунки жуда ёмон тарзда мағлуб бўлгандик. Оғир ўйин, умуман, биз учун оғир йил бўлди. Мағлуб бўлишимизни тушуниш мумкин, лекин бунақа енгилмаслик керак.\nНеймар ва Суарес билан умумий чат ҳақида\n– Ҳа, чатимиз бор. Неймар бирга ўйнаймиз, демади, яна бирга ўйнашни хоҳлардим, деди, тўғрими? Неймар ҳақидаги миш-мишларни эшитиб, кулиб қўйдим, чунки бўлиб ўтган ишлардан кейин мантиқан қарасак, унинг нархи жуда баланд бўлиши керак.\n– У билан муносабатларимиз жуда яхши. Биз кийиниш хонасида ёки ўйиндан кейин бирга мате (парагвайча чой) ичамиз. Унинг «Барселона»га келишини хоҳламаганимни айтишади, лекин бу нотўғри. Орамизда ҳеч қандай муаммо йўқ.\nРуҳшуносга бормаслиги ҳақида\n– Хотиним доим руҳшуносга бор дейди, бу менга кераклигини ҳам биламан, лекин бормаганман. Мен барчасини ўз ичимда сақлайдиган одамман, ҳеч қачон қийналаётганимни билдирмайман. Руҳшунос қабули мен учун фойдали бўлишини биламан, лекин бормайман.\nМарадонанинг ўлими ҳақида\n– Бу ҳақда менга отам ёзиб қолди. Янгиликларни ёқиб, ҳаммасини билдим. Диего бетоблигини билсак-да, унинг ўлими кутилмаган бўлди. Бунга ишона олмадим. Уни эслаб кийган футболкамни «Ньюэллс»дан кимдир совға қилганди. Уни сақлаб қўйгандим ва кийиш вақти келганини англадим. Гол уришим кераклигини ҳис қилгандим. Гол эса умуман кутилмаганда содир бўлди. Ўлимим ҳақида ўйлайманми? Йўқ, бу ҳақда гапиришни ҳам истамайман.\nФаолиятидаги энг яхши мураббийлар\n– Пеп ва Луис Энрике. Пепда ноодатий нимадир бор. У ҳеч ким кўрмайдиган нарсаларни кўришга ёрдам беради, ҳимоя ва ҳужумни жуда зўр тайёрлайди. Пеп ва Луис Энрике каби энг зўр мураббийлар билан ишлаш бахтига сазовор бўлганимдан хурсандман. Айнан улар сабаб мен футболни ва тактикани яхшироқ тушуна бошладим. Пеп билан ҳамон гаплашиб тураман, лекин унинг жамоасига ўтиш ҳақида эмас.\nКуман жамоадаги вазиятга тўғри баҳо бериб, яхши ишлаяпти. Ҳозир жуда қийин вазият. Жамоада футболчи жуда кўп, бироқ вазият аста-секин яхшиланиб бормоқда.\nКелажакдаги режалар ва АҚШда ўйнаш ҳақида\n– Ҳозирча ҳеч нарса аниқ эмас. Мавсум якунланишини кутаман ва июнда бир қарорга келаман. Ҳозир фақат жамоа ҳақида, совринлар ютиш ҳақида ўйлаш, оддий нарсаларга чалғимаслик керак. Хави келса, қоламанми? Билмайман, мавсум тагасин кейин кўрамиз. Мен доим бошқа лигаларда ўйнаб кўришни орзу қилганман. Масалан, АҚШда. Балки бу амалга ошар ҳам, ҳозир бўлиши шарт эмас. Лекин «Атлетико» ва «Реал»га ўтмаслигим аниқ. Ҳозир бутун диққатим кейинги 6 ойдаги ўйинларга қаратилган.\nФаолиятимни тугатгач, мураббий бўлмасам керак, балки спорт директори бўларман. Менга ёқадиган ва клубга фойда келтирадиган футболчиларни чақириш қизиқарли иш. Қаерга кетсам ҳам яшаш учун Барселонада қоламан. Клубдан кетсам ҳам, бу чиройли тарзда содир бўлиши керак. Клубга доим қайта олишим ва буни муносиб тарзда амалга оширишим керак. «Барселона» ҳар қандай футболчидан катта, умид қиламан, у ғалабали юришига қайтади.\nБарчани қийнаган бу оғир йил тезроқ тугасин ва келаси йил ҳаммаси яхши бўлсин.


Сингапурда чекишга рухсат берилган ёш даражаси оширилади\n13:13 / 09.03.2017\nСингапур ҳукумати чекишга рухсат берилувчи ёшни 18дан 21га қадар ошириш ниятида. Соғлиқни сақлаш масалалари бўйича катта давлат вазири Эми Кхор парламентга бу таклифни кўриб чиқиш учун киритди.\n"Бу ёшга етмаган шахсларга тамаки маҳсулотларини сотиш тақиқланади, бундан ташқари, сигареталар сақлаганлик учун ҳам жавобгарлик киритилади", - дея айтиб ўтди идора вакили. Унинг сўзларига кўра, "таклиф этилаётган чекловлар яқин бир неча йил давомида кучга киради".\nМамлакат ҳукумати чекувчиларга нисбатан чораларни ҳам кучайтирмоқда. Масалан, ўтган йили 400дан ортиқ боғ ҳудудларида чекиш тақиқланди. Ҳаммаси бўлиб эса шаҳар-давлатда чекиш мумкин бўлмаган ўн минглаб жойлар бор – улар ичида биринчи навбатда касалхоналар, савдо марказлари, кинотеатрлар, жамоат транспорти бекатлари, ер усти йўлаклари мавжуд. Бу ҳолатда қоидабузарлик учун тахминан 1,2 минг АҚШ долларилик жарима қўлланилади.\nСингапур соғлиқни сақлаш вазирлиги томонидан 2010 йилда ўтказилган тадқиқотга кўра, мамлакатнинг 18-69 ёшдаги фуқаролари ичида чекувчилар улуши 14,3 фоизга тенг.\nСингапурда Фаластин ҳақидаги фильм намойиши тақиқлаб қўйилди


Хазонни ёқманг! — Teletype\nҲар бир фаслнинг кўрки,таровати бўлганидек, олтин куз фаслининг ҳам гўзаллиги бор. Шунингдек, ҳар мавсумнинг қонун қоидаси ҳам бор. Кузда барглар ерга тўкилиб, хазонрезгилик бошланиши билан айрим одамлар уларни йиғиб ёқишади. Бир қараганда зарарсиздек кўринган бу ҳолатнинг атмосферага зарари камдан-кам хаёлимизга келади. Маълумотларга кўра, 1 тонна хазон ёқилганда, ҳосил бўлган тутун таркибидан атмосфера ҳавосига 30 кг углерод оксиди, олтингугурт-ангидрид қурум ва азод оксиди ва бошқа зарарли моддалар ажралиб чиқади. Хазон тутуни атмосфера таркибидаги кислород миқдорини камайтиради. Айниқса, чала ёнган хазон ўзидан заҳарли газ тарқатади, ажралаётган тутун атмосферада тўпланиб, ҳавога карбонат ангидрид газини чиқаради. Бу моддалар ҳаводан нафас олган кишининг нафас йўллари, кўзи ҳамда марказий асаб тизимини шикаслантиради. Хазон тутуни зараридан, айниқса, ёш болалар ва юрак-қон томири, нафас олиш йўллари хасталикларига чалинган ҳамда аллергияси бор инсонларга кўпроқ таъсир қилади.\nЎрни келганда айтиб ўтиш керакки, табиат билан инсон чамбарчас боғлиқ. Экология қанча тоза бўлса инсонлар саломатлиги ҳам шунча мустаҳкам бўлиб бораверади. Бугунги кунда мутахассисларнинг айтишича, ҳавоси кўп заҳарланган ҳудудлардаги COVID-19 билан чалинган инсонларда касаллик оғир кечаётганини аниқлашган. Шу сабабдан ҳам, инсонларни ўзларининг саломатлиги учун ҳам ҳавони тоза сақлашга чақиришган.\nБу борада Ўзбекистон Республикасининг маъмурий жавобгарлик тўғрисидаги кодекснинг 88-моддасида “аҳоли пунктларида анғиз, хазон ва шох-шаббаларни ёки ўсимликларнинг бошқа қолдиқларини ёқиб юбориш, атмосфера ҳавосини зарарли моддалар билан ифлослантиришга олиб келса, фуқароларга энг кам иш ҳаққининг уч бараваридан беш бараваригача, мансабдор шахсларга эса — беш бараваридан ўн бараваригача миқдорда жарима солишга сабаб бўлади”, дея алоҳида таъкидланган.\nШундай экан, жамоатчилигимиз соғлом экологик вазиятни сақлаш ишларида фаол бўлишлари ва бу ишларни ким учундир эмас, аввало, ўзлари ва яқинларининг саломатликларини ўйлаб экологик тартибга амал қилмоқликлари лозим. Сарғайиб тўкилган баргларни ёқиш эмас, уларни тўплаб кўмиш энг самарали ва тўғри усул. Бунда хазон тупроқ учун ўта фойдали чириндига айланади. Табиатни ўзига хос механизмига эътибор қаратиб иш тутсак у бизни яна ўз таровати ва неъматлари билан сийлаб бораверади.\nБектемир туман партия ташкилоти раиси